CELEX: 52011PC0824
Language: sl
Date: 2011-12-01
Title: Predlog UREDBA EVROPSKEGA PARLAMENTA IN SVETA o storitvah zemeljske oskrbe na letališčih Unije in razveljavitvi Direktive Sveta 96/67/ES

|
			
		
		
		52011PC0824
		
			Predlog UREDBA EVROPSKEGA PARLAMENTA IN SVETA o storitvah zemeljske oskrbe na letališčih Unije in razveljavitvi Direktive Sveta 96/67/ES /* COM/2011/0824 konč. - 2011/0397 (COD) */
			
				
		
		
			
			   	OBRAZLOŽITVENI MEMORANDUM

1.                      
OZADJE PREDLOGA
1.1.                
Splošno ozadje – Direktiva Sveta iz leta 1996

Storitve zemeljske oskrbe vključujejo vse
z letalstvom povezane dejavnosti na letališčih, ki se izvajajo za
posamezne letalske družbe in predstavljajo ključno dejavnost v letalski
verigi. Storitve zemeljske oskrbe zajemajo naslednjih 11 vrst storitev:
(1)                   
upravljanje in nadzor na letališču;
(2)                   
oskrba potnikov;
(3)                   
sprejem in odprema prtljage;
(4)                   
sprejem in odprema tovora in pošte;
(5)                   
oskrba na ploščadi;
(6)                   
storitve oskrbe na zrakoplovu;
(7)                   
oskrba z gorivom in oljem;
(8)                   
vzdrževanje zrakoplova;
(9)                   
letalske operacije in storitve za posadko;
(10)               
prevoz na zemlji;
(11)               
storitve oskrbe potnikov s hrano in pijačo.
Učinkovito opravljanje storitev zemeljske
oskrbe je pomembno za letališča, letalske družbe in potnike ter
ključnega pomena za učinkovito uporabo infrastrukture zračnega
prometa in uspešnost letalskega sistema na splošno.
Nekaj ocen o trgu storitev zemeljske oskrbe:
po ocenah Komisije in zainteresiranih strani prihodek od storitev zemeljske
oskrbe (vključene vse vrste) na svetovni ravni znaša do 50 milijard
evrov. Ocenjeno je, da je v tem sektorju v Evropi zaposlenih najmanj
60 000 ljudi.[1] Strošek, povezan s
storitvami zemeljske oskrbe za letališča, predstavlja 5 do 12 %[2]
obratovalnih stroškov.
Leta 1996 je Evropska skupnost sprejela
Direktivo Sveta 96/67/ES o dostopu do trga storitev zemeljske oskrbe na
letališčih Skupnosti. Ta direktiva je bila prvi korak v smeri k postopnemu
odprtju in uskladitvi dostopa do trga storitev zemeljske oskrbe. 
Dejavnosti zemeljske oskrbe so nekoč
izvajale letališke ali letalske družbe. Danes jih v Evropi čedalje
pogosteje opravljajo specializirana podjetja. Dostop do trga storitev zemeljske
oskrbe na podlagi te direktive temelji na naslednjih načelih:
·                        
pravici do „samooskrbe“, tj. možnosti letalskih
družb za samooskrbo na vseh komercialnih letališčih ne glede na njihovo
količino prometa. Vendar lahko države članice za štiri vrste storitev
(sprejem in odprema prtljage, oskrba na ploščadi, oskrba z gorivom in
oljem ter sprejem in odprema tovora in pošte) dodelijo pravico do samooskrbe
najmanj dvema uporabnikoma letališča na letališčih z več kot
2 milijoni potnikov ali 50 000 ton tovora na leto;
·                        
pravici do „oskrbe tretjih oseb“, tj. možnosti
izvajalcev storitev zemeljske oskrbe, da opravljajo storitve za tretje osebe na
letališčih z več kot 2 milijonoma potnikov ali 50 000
tonami tovora na leto. Vendar lahko države članice za štiri zgoraj
navedene vrste storitev omejijo število izvajalcev storitev na najmanj dva za
vsako posamezno vrsto.

1.2.                
Utemeljitev predloga

V skladu z različnimi ocenami direktive,
ki jih je opravila Komisija, direktiva dosega glavne zastavljene cilje
liberalizacije trga storitev zemeljske oskrbe na letališčih EU: število
izvajalcev storitev se je povečalo, cene zemeljske oskrbe pa so se na
splošno zmanjšale. Poleg tega se je po ugotovitvah letalskih družb
povečala tudi kakovost storitev, kar je pripeljalo do večje izbire
konkurentov.
Po spremembi direktive v letu 1996 je pri
okvirnih pogojih za opravljanje storitev zemeljske oskrbe prišlo do precejšnjih
sprememb. Zaradi hitro naraščajočega zračnega prometa in ovir
pri zmogljivosti je vprašanje učinkovitosti in kakovosti storitev, ki se
opravljajo na letališčih in med drugim zajemajo tudi storitve zemeljske
oskrbe, začelo ponovno zbujati zanimanje, ki pa se je tokrat še
povečalo.
Pobuda Evropske unije za enotno evropsko nebo,
katere cilj je reformirati strukturo nadzora nad evropskim zračnim
prometom, da bi se izpolnile potrebe v zvezi z zmogljivostjo in varnostjo v prihodnosti,
priznava pomen vključitve ključne infrastrukture, kot so
letališča, v pristop „celovitega sistema od izhoda na letalo do izhoda na
letalo“. Zadnji statistični podatki kažejo, da je 70 odstotkov zamud
posledica časa obračanja zrakoplovov. Cilj pristopa od izhoda na
letalo do izhoda na letalo je optimizirati in vključiti vse faze leta od
letališča do letališča, vključno s storitvami zemeljske oskrbe,
da bi se izboljšala uspešnost v smislu zamud, stroškov, vpliva na okolje in varnosti.
Poleg tega so zaporedne krize, ki so
močno prizadele zračni promet v zadnjem desetletju, pokazale, da je
treba ukrepati. Gospodarska kriza je države članice in sektor pripeljala
do tega, da si morajo prizadevati za čim večje zmanjšanje stroškov.
Zaradi terorističnih napadov je treba povečati ravni varovanja in
varnosti. Nenazadnje pa izredne vremenske razmere kažejo, da je treba tudi
bolje uskladiti dejavnosti na samih letališčih.
Naše posvetovanje o veljavni direktivi in naša
ocena te direktive (podrobnosti so navedene spodaj) kažejo, da sedanji pravni
okvir ne ustreza več svojemu namenu. Problem, ki smo ga ugotovili, je
dvoplasten: (i) opravljanje storitev zemeljske oskrbe ni
dovolj učinkovito zaradi ovir pri vstopu in širitvi, in (ii)
splošna kakovost storitev zemeljske oskrbe ne dohaja nastajajočih potreb v
smislu zanesljivosti, prožnosti, varnosti in varovanja ter okolja.

1.3.                
Cilj predloga

Ocena učinka in njen povzetek, ki sta
priložena temu predlogu, določata splošne in posebne cilje za sprejetje
uredbe. Splošen cilj je okrepiti učinkovitost in splošno kakovost storitev
zemeljske oskrbe za uporabnike (letalske družbe) in končne uporabnike
(potnike in špediterje) na letališčih EU.
Posebni cilji so:
(1)                   
zagotoviti letalskim družbam večjo izbiro
rešitev na področju zemeljske oskrbe na letališčih EU;
(2)                   
uskladiti in pojasniti nacionalne upravne pogoje za
vstop na trg (dovoljenja);
(3)                   
zagotoviti enake konkurenčne pogoje na ravni
letališča podjetjem, ki opravljajo storitve zemeljske oskrbe in ki
delujejo v okviru različnih regulativnih ureditev;
(4)                   
povečati uskladitev med izvajalci storitev
zemeljske oskrbe na letališču (izvajalci storitev na letališču kot
letališki koordinatorji znotraj evropske letalske mreže v okviru pristopa od
izhoda na letalo do izhoda na letalo);
(5)                   
pojasniti pravni okvir za usposabljanje in
prerazporeditev osebja.

1.4.                
Obstoječe določbe na področju, na
katero se nanaša predlog

Predlog se nanaša na sprejetje uredbe o
storitvah zemeljske oskrbe na letališčih EU. Namen nove uredbe je
zamenjati in razveljaviti veljavno Direktivo 96/67/ES. Storitev zemeljske
oskrbe neposredno ne obravnavajo nobene druge določbe.

1.5.                
Usklajenost s politikami in cilji Evropske unije

Ta pobuda predstavlja enega od ukrepov,
potrebnih za enotni evropski prometni prostor, ki je opisan v beli knjigi
Komisije: Načrt za enotni evropski prometni
prostor - na poti h konkurenčnemu in z viri gospodarnemu
prometnemu sistemu. Je tudi del svežnja o letališčih, ki jo
delovni program Komisije iz leta 2011[3] prepoznava kot
strateško pobudo za izkoriščanje možnosti za rast, ki jih ponuja enotni
trg.

2.                      
REZULTATI POSVETOVANJ Z ZAINTERESIRANIMI STRANMI IN OCEN UČINKA
2.1.                
Posvetovanje z zainteresiranimi stranmi
2.1.1.          
Posvetovalne metode, glavni ciljni sektorji in
splošni profil vprašancev

Na obravnavi, ki je potekala
6. aprila 2006 po pisnem posvetovanju, se je Komisija z vsemi
zainteresiranimi stranmi posvetovala o različnih možnostih za spremembo
direktive.
24. januarja 2007 je Komisija
sprejela poročilo o uporabi direktive[4], v katerem je
bilo potrjeno, da so bili glavni cilji direktive izpolnjeni, a da je prišlo
tudi do negativnih gibanj. 
Komisija se je z zainteresiranimi stranmi
posvetovala o delovanju storitev zemeljske oskrbe na letališčih EU in
možnostih spremembe direktive v obdobju od novembra 2009 do
septembra 2010.
Srečanje delovne skupine za zemeljsko
oskrbo sektorskega odbora za socialni dialog (o civilnem letalstvu) je potekalo
16. novembra 2009. Po tem srečanju so trije od štirih
ključnih predstavnikov sprejeli skupno izjavo[5],
v kateri so pozvali k izboljšavam sedanjega sistema javnih razpisov in socialni
klavzuli o prerazporeditvi osebja v primeru delne ali celotne izgube
dejavnosti.

2.1.2.          
Povzetek odgovorov

Povzetek posvetovanja in posamezni prispevki
so na voljo na spletni strani:
http://ec.europa.eu/transport/air/consultations/2010_02_12_directive_96_67_ec_en.htm.

V okviru posvetovanj so različne
zainteresirane strani izrazile različne interese.
Letalske družbe so poudarile potrebo po
konkurenčnejšem trgu. Izrazile so zadovoljstvo, da se je po uvedbi
direktive izbira izvajalcev storitev zemeljske oskrbe na splošno povečala,
vendar so poudarili, da tega ni mogoče opaziti po vsej Evropi.
V sektorju, v katerem je prišlo do poslabšanja
stabilnosti zaposlitve, so delavci, ki opravljajo storitve zemeljske oskrbe,
zagovarjali potrebo po obravnavanju socialnih vidikov (predvsem prerazporeditve
osebja) in izrazili zaskrbljenost zaradi prekomernega širjenja konkurence, ki
bi lahko vplivala na delovne razmere.
Letališke družbe so pozvale k večji
uskladitvi na letališčih in izrazile željo, da se jih jasno prepozna kot
koordinatorje na letališčih. Nekatere so nasprotovale nadaljnjemu
odpiranju trga, predvsem zato, ker menijo, da bi to negativno vplivalo na
kakovost na njihovih letališčih in povečalo njihove stroške.
Neodvisni izvajalci storitev zemeljske oskrbe
so poudarili potrebo po bolj pošteni konkurenci med različnimi izvajalci
teh storitev. Zlasti so zagovarjali strožje zahteve v zvezi z dejavnostmi
zemeljske oskrbe, ki jih opravljajo letališke in letalske družbe.
Skoraj vse zainteresirane strani so pozvale k
izboljšanju kakovosti storitev. 

2.2.                
Zbiranje in uporaba strokovnih mnenj

Poleg stalnega spremljanja uporabe direktive o
storitvah zemeljske oskrbe, ki ga izvaja Komisija, je bilo opravljenih tudi
več zunanjih študij, katerih rezultati so na voljo na spletišču
Komisije. V skladu z zahtevo, ki jo je Evropski parlament izrazil v svoji
resoluciji z dne 11. oktobra 2007[6], je Komisija v
obdobju 2008–2009 opravila izčrpno študijo[7] o izvajanju in
vplivu direktive, pri čemer se je osredotočila na vprašanja, povezana
z zaposlovanjem, varnostjo in varovanjem. Leta 2010 je Komisija opravila
tudi študijo o možni spremembi direktive.[8]

2.3.                
Ocena učinka

Ocena učinka vsebuje pregled
različnih preučenih možnosti. Da bi se ocenilo, kako bi bilo
mogoče spremeniti Direktivo 96/67/ES, so bili preučeni štirje
svežnji politike (poleg možnosti ohranitve obstoječega okvira).
Sveženj politike SP1 bi izboljšal sistem z
minimalnimi spremembami direktive in določitvijo smernice, kjer bi to bilo
mogoče. Vsebuje: popolno odprtje trga za samooskrbo, smernice o zahtevah
za izdajo dovoljenj, jasnejše opredelitve in podrobnejše zahteve za ločeno
računovodstvo, centralizirano infrastrukturo, sklepanje pogodb s
podizvajalci in Odbor uporabnikov letališča (AUC)[9].
Sveženj v zvezi z usklajevanjem na ravni letališča vsebuje smernice o
sklepanju pogodb s podizvajalci in usklajenimi merili javnih razpisov.
Zagotavlja tudi minimalno usposabljanje in posvetovanje o javnih razpisih s
predstavniki zaposlenih.
Sveženj politike SP2 želi izboljšati sedanji
sistem z bolj velikopoteznim sklopom ukrepov. V celoti odpira trg samooskrbe,
za namen oskrbe tretjih oseb na velikih letališčih pa zvišuje omejitev na
najmanj 3 ponudnike storitev. Drugi ukrepi vključujejo vzajemno
priznavanje dovoljenj in usklajena merila javnih razpisov, boljše upravljanje
centralizirane infrastrukture, pravno ločevanje letaliških družb in daljši
rok za izvajanje javnega naročila, pridobljenega v skladu z razpisom.
Sveženj vsebuje nove zahteve v zvezi s sklepanjem pogodb s podizvajalci,
opredelitev vloge letaliških družb v skupnih operacijah (in možne minimalne
zahteve), kakor tudi obveznost poročanja o uspešnosti. Vključena sta
tudi minimalno usposabljanje in izdaja dovoljenj držav članic za
prerazporeditev osebja pod enakimi pogoji za storitve, do katerih je dostop
omejen.
Sveženj politike SP2' je podoben svežnju SP2,
vendar vsebuje drugačne ukrepe za manj sporna opredeljena
problematična področja. Razlika je v tem, da se zahteve glede izdaje
dovoljenj in minimalne zahteve glede kakovosti določajo na ravni EU.
Sveženj politike SP3 želi izboljšati sedanji
sistem z visoko intenzivnimi ukrepi politike in s tem zagotoviti popolno
uskladitev pravnega okvira za trg storitev zemeljske oskrbe: popolno odprtje
trga storitev zemeljske oskrbe in enoten dostop do trga z boljšim upravljanjem
centralizirane infrastrukture, uvedbo dovoljenj EU in umikom pravice letaliških
družb za opravljanje storitev zemeljske oskrbe na njenih letališčih. V
zvezi z operativno uskladitvijo na letališčih sveženj vsebuje zahteve v
zvezi s sklepanjem pogodb s podizvajalci, opredelitev vloge letaliških družb v
skupnih operacijah (in možne minimalne zahteve), kakor tudi obveznost
poročanja o uspešnosti. Ta sveženj predvideva tudi popolno prerazporeditev
osebja v okviru razpisnih postopkov in izdajo dovoljenj ključnemu osebju.
Upoštevana so bila priporočila odbora za
oceno učinka, glavne spremembe pa so vključevale potrebo po jasnejši
opredelitvi problema, pojasnitev določb o socialnem varstvu v primeru
prerazporeditve zaposlenih, uvedbo širšega niza izvedljivih možnosti politike
in večjo primerjavo možnosti politike.
Kot kaže ocena učinka, opredeljene cilje
v celoti izpolnjuje samo sveženj politike PP2. Zagotoviti je treba ustrezno
ravnovesje med socialnimi in gospodarskimi učinki. Ta sveženj politike je
podlaga tega predloga.

3.                      
PRAVNI ELEMENTI PREDLOGA
3.1.                
Povzete predloga

Popolno odprtje trga za samooskrbo in
zvišanje minimalnega števila izvajalcev storitev na velikih letališčih na
tri izvajalce. 
Direktiva 96/67/ES omogoča državam
članicam, da samooskrbo ali oskrbo za tretje osebe omejijo na najmanj dva
izvajalca za štiri vrste storitev. Zato nekatere letalske družbe na
letališčih lahko izbirajo samo med dvema izvajalcema za vsako od teh
storitev in nimajo vedno dovoljenja za samooskrbo. 
Vsak uporabnik letališča bi moral imeti
dovoljenje za samooskrbo. Poleg tega morajo biti na velikih letališčih z
najmanj 5 milijoni potnikov na leto ali 100 000 ton tovora najmanj
trije pooblaščeni izvajalci storitev zemeljske oskrbe za tretje osebe.
Vzajemno priznavanje
dovoljenj z usklajenimi zahtevami
Tri četrtine držav
članic ima vzpostavljen sistem za izdajo dovoljenj, posledica tega pa so
številne različne upravne zahteve, ki jih morajo v EU izpolnjevati
izvajalci storitev zemeljske oskrbe ali samooskrbovani uporabniki letališč.
Vzajemno priznavanje nacionalnih dovoljenj z usklajenimi zahtevami bo zmanjšalo
upravne stroške za izvajalce in odpravilo ovire pri vstopu.
Boljše upravljanje
centraliziranih infrastruktur[10]
Centralizirane
infrastrukture so temeljnega pomena za uspešnost storitev zemeljske oskrbe.
Brez jasnega pravnega okvira lahko pride do izkrivljanja konkurence na trgu
storitev zemeljske oskrbe. Predlog vključuje jasen pravni okvir za
opredelitev centralizirane infrastrukture in za pristojbine, ki se zaračunavajo
izvajalcem storitev zemeljske oskrbe in samooskrbovanim letalskim družbam za
centralizirano infrastrukturo. 
Pravno
ločevanje letališč in njihovih dejavnosti zemeljske oskrbe
Če je izvajalec
storitev zemeljske oskrbe letališče, je treba zagotoviti, da te storitve,
ki jih opravlja letališče, nimajo neupravičenih koristi od dejavnosti
upravljanja letališča.
Sedanji sistem
ločevanja računovodstva za letališča, ki opravljajo storitve
zemeljske oskrbe, je zelo težko spremljati in zdi se, da ne zadostuje za zagotavljanje
poštene konkurence. Predlog poziva, da naj letališča organizirajo svoje
dejavnosti zemeljske oskrbe v obliki pravnega subjekta in jih ohranijo
ločene od svojih dejavnosti upravljanja.
Izboljšan razpisni
postopek
Sedanje najdaljše
obdobje 7 let, za katero se izbere izvajalec omejenih storitev zemeljske
oskrbe, velja za nezadostno predvsem za odpis stroškov opreme na
letališču. Predlog predvideva podaljšanje tega obdobja na največ
deset let.
Predlog vsebuje dodatne
specifikacije o podrobnostih postopka izbire izvajalcev omejenih storitev, da
bi se zagotovila usklajena uporaba in da bi izbrana podjetja bila zares
najustreznejša za opravljanje storitev zemeljske oskrbe.
Pri izbiri izvajalca
omejenih storitev zemeljske oskrbe se je treba posvetovati z Odborom
uporabnikov letališča. Predlog vsebuje določbe o tem, da naj se Odbor
uporabnikov letališča v svojem poslovniku izogiba vsakršnemu navzkrižju
interesov z letališči, ki prav tako opravljajo storitve zemeljske oskrbe.
Pojasnjena pravila o
sklepanju pogodb s podizvajalci 
Medtem ko sklepanje
pogodb s podizvajalci povečuje včasih potrebno prožnost za izvajalce
storitev zemeljske oskrbe, lahko takšno sklepanje pogodb in nadaljnje oddajanje
del s strani samih podizvajalcev povzroči tudi ovire pri zmogljivosti in
negativno vpliva na varnost. 
Predlog zato vsebuje
jasna pravila za sklepanje pogodb s podizvajalci, ki izvajalcem storitev
zemeljske oskrbe omogočajo oddajanje del podizvajalcem, vendar omejuje
takšno oddajanje del s strani letališč in samooskrbovanih letalskih družb
na primere višje sile ter prepoveduje nadaljnje oddajanje del s strani samih
podizvajalcev. 
Vloga upravljavca
letališča pri usklajevanju storitev na letališču
Kriza, s katero se
zaradi izrednih vremenskih razmer srečuje zračni promet v zadnjem
letu, poudarja potrebo po večjem usklajevanju dejavnosti na
letališčih. Na nekaterih letališčih je bilo mogoče dejansko
opaziti nizko raven obvladovanja krize v zvezi z opravljanjem storitev
zemeljske oskrbe. Problemi na enem letališču sprožajo možno verižno
reakcijo v celotni mreži, zaradi česar je še toliko pomembneje, da se
izboljša zmogljivost obvladovanja kriznih okoliščin.
Upravljavec
letališča mora biti odgovoren za ustrezno usklajevanje dejavnosti
zemeljske oskrbe na letališču. Poleg tega mora upravljavec na velikih
letališčih, ki so še posebno pomembna za evropsko mrežo zračnega
prometa, zagotoviti, da se bodo te dejavnosti usklajevale s pomočjo
letališkega sodelovalnega odločanja in ustreznega načrta ukrepov ob
nepredvidljivih dogodkih.
Odgovornost
upravljavcev letališč za opredelitev minimalnih zahtev glede kakovosti
dejavnosti zemeljske oskrbe v delegiranem aktu
Slaba kakovost enega
izvajalca storitev zemeljske oskrbe lahko povzroči motnje v letališkem
sistemu na škodo vseh zainteresiranih strani v sektorju zračnega prometa.
Zainteresirane strani so poročale, da je pomanjkanje skupnih minimalnih
standardov kakovosti, ki bi veljali za vse izvajalce storitev zemeljske oskrbe
na letališčih, pomanjkljivost veljavne direktive. 
Predlog predvideva
določitev minimalnih standardov kakovosti za doseganje uspešnosti storitev
zemeljske oskrbe, ki jih morajo izpolnjevati vsi izvajalci teh storitev, kakor
tudi samooskrbovani uporabniki letališča. 
Obveznosti
poročanja o uspešnosti storitev zemeljske oskrbe, ki jih je treba
opredeliti v delegiranem aktu
Zadostni, neodvisni in
centralizirani podatki o uspešnosti storitev zemeljske oskrbe bodo pomagali
opredeliti ustrezne prihodnje ukrepe politike. Od izvajalcev storitev zemeljske
oskrbe in samooskrbovanih uporabnikov letališč je treba zahtevati, da
poročajo o uspešnosti svojih storitev zemeljske oskrbe.
Obvezno minimalno
usposabljanje osebja
V sektorju, ki je tako
delovno intenziven, kot je sektor storitev zemeljske oskrbe, stalno
napredovanje in usposabljanje osebja močno vpliva na kakovost storitev.
Nasprotno pa se pri slabo usposobljenemu osebju povečuje tveganje storitev
slabe kakovosti, to pa lahko predvsem negativno vpliva na varnost opravljanja
storitev zemeljske oskrbe. Predlog uvaja minimalne zahteve glede usposabljanja
za vse izvajalce storitev zemeljske oskrbe in samooskrbovane letalske družbe,
da bi se zagotovila varnost opravljanja dejavnosti ter ustvaril enak
konkurenčni položaj izvajalcev.
Možnost za države
članice, da v primeru razpisnega postopka uvedejo zahtevo za prevzem
osebja pod enakimi pogoji
Po sodni praksi Sodišča Evropske unije[11]
je trenutno nekaj nejasnosti pri ukrepih, ki jih smejo izvajati države
članice po spremembi pooblaščenega izvajalca storitev zemeljske
oskrbe z omejenim dostopom.
Raven fluktuacije zaposlenih v sektorju
storitev zemeljske oskrbe je visoka in zdi se, da je k temu delno prispevala
tudi direktiva. Izvajalci, ki so bili v okviru razpisnega postopka izbrani za
opravljanje storitev z omejenim dostopom, imajo dovoljenje, da te storitve
opravljajo samo v omejenem maksimalnem obdobju. Zato se zdi, da razpisni sistem
spodbuja fluktuacijo zaposlenih. Zamenjava osebja lahko ima negativne
učinke na storitve zemeljske oskrbe. Zato je primerno, da se pravila o
prevzemu osebja pojasnijo onstran izvajanja Direktive 2001/23/ES o prenosu
podjetij in da se državam članicam omogoči zagotavljanje primernih
pogojev za zaposlovanje in delo. 

3.2.                
Pravna podlaga

Predlog temelji na členu 100 PDEU.

3.3.                
Načelo subsidiarnosti

Načelo subsidiarnosti se uporablja,
če ta predlog ne spada v izključno pristojnost EU. 
Države članice ciljev predloga ne morejo
doseči v zadostni meri, saj letalske družbe delujejo na enotnem letalskem
trgu, izvajalci storitev zemeljske oskrbe pa delujejo tudi na evropskem ali
mednarodnem trgu. Okvira storitev zemeljske oskrbe ni mogoče obravnavati
na nižji ravni ureditve. Vsak posamezen ukrep na ravni držav članic bi
lahko ogrozil delovanje notranjega trga.
Cilje predloga je mogoče bolje
doseči z ukrepi na ravni EU. Evropska pravila o storitvah zemeljske oskrbe
so temeljna priloga k evropski zakonodaji, ki podpira notranji letalski trg,
saj je pravičen, pregleden in nediskriminatoren sistem za opravljanje
storitev zemeljske oskrbe temeljnega pomena za zagotovitev učinkovitih
storitev zemeljske oskrbe visoke kakovosti, ki imajo ključno vlogo v
letalski verigi.
Predlog je zato skladen z načelom
subsidiarnosti.

3.4.                
Načelo sorazmernosti

Predlog je skladen z načelom
sorazmernosti. Dodatna bremena za gospodarske subjekte in nacionalne organe so
omejena na tiste, ki so potrebna za povečanje učinkovitosti in
splošne kakovosti storitev zemeljske oskrbe. Medtem ko predlog vključuje
precejšnje stroške predvsem za izboljšanje upravljanja centraliziranih
infrastruktur, pravno ločevanje letališč in obveznosti glede
poročanja, se pričakuje, da jih bodo nadomestile precejšnje koristi,
pridobljene na področju gospodarstva in kakovosti. 

3.5.                
Izbira instrumenta

Predlagani instrument je uredba. Druga
sredstva ne bi bila ustrezna. Glede na nove potrebe po minimalnih usklajenih
standardih kakovosti na letališčih, da bi se izvajal pristop od izhoda na
letalo do izhoda na letalo, in po nadaljnji uskladitvi pogojev za dostop na
trg, da bi se zagotovila bolj poštena konkurenca na trgu storitev zemeljske
oskrbe, prožnost, ki se ponuja v obliki direktive iz leta 1996, ni
več ustrezna.
Pravni instrument mora biti namenjen splošni
uporabi.
Uredba izpolnjuje potrebo po uskladitvi trgov
storitev zemeljske oskrbe na ravni EU, kar je bilo opredeljeno kot
problematično vprašanje. Večina težav, ugotovljenih v sedanjem
pravnem okviru, je povezanih z različnimi oblikami izvajanja v državah
članicah.
Zato je uredba najustreznejši pravni instrument,
saj druge možnosti ne bi zadostovale za izpolnitev predlaganih ciljev.

4.                      
PRORAČUNSKE POSLEDICE

Predlog nima posledic za proračun EU.

5.                      
NEOBVEZNI ELEMENTI
5.1.                
Razveljavitev veljavne zakonodaje

S sprejetjem predloga bo razveljavljena
veljavna Direktiva Sveta 96/67/ES z dne 15. oktobra 1996 o dostopu do
trga storitev zemeljske oskrbe.

5.2.                
Evropski gospodarski prostor

Predlagani akt se nanaša na zadevo EGP in ga
je zato treba razširiti na Evropski gospodarski prostor.
2011/0397 (COD)
Predlog
UREDBA EVROPSKEGA PARLAMENTA IN SVETA
o storitvah zemeljske oskrbe na
letališčih Unije in razveljavitvi Direktive Sveta 96/67/ES
(besedilo velja za EGP)
EVROPSKI PARLAMENT IN SVET EVROPSKE
UNIJE STA –
ob upoštevanju Pogodbe o delovanju Evropske
unije in zlasti člena 100(2) Pogodbe,
ob upoštevanju predloga Evropske komisije,
po predložitvi osnutka zakonodajnega akta
nacionalnim parlamentom,
ob upoštevanju mnenja Evropskega
ekonomsko-socialnega odbora[12], 
ob upoštevanju mnenja Odbora regij[13],
v skladu z rednim zakonodajnim postopkom,
ob upoštevanju naslednjega:
(1)              
Direktiva Sveta 96/67/ES z dne
15. oktobra 1996 o dostopu do trga storitev zemeljske oskrbe na
letališčih Skupnosti[14] predvideva postopno
odprtje trga storitev zemeljske oskrbe.
(2)              
Letališča in storitve zemeljske oskrbe so
bistvene za pravilno delovanje zračnega prometa in predstavljajo
ključno dejavnost v letalski verigi. Storitve zemeljske oskrbe
vključujejo vse z letalstvom povezane dejavnosti na letališčih, ki se
izvajajo za posamezne letalske družbe.
(3)              
Deklaracija, ki je bila sprejeta na vrhu o
letalstvu v Brugesu oktobra 2010, je priznala potrebo po spremembi pravil
Unije glede spodbujanja konkurenčnosti vsakega člena v verigi
zračnega prometa (kot so letališča, prevozniki, drugi izvajalci
storitev).
(4)              
V skladu s belo knjigo z naslovom Načrt za enotni
evropski prometni prostor[15] sta izboljšanje dostopa
na trg in opravljanje kakovostnih storitev ključnega pomena za kakovost
življenja državljanov in temeljni ukrep za uresničitev enotnega evropskega
prometnega prostora.
(5)              
Nadaljnje postopno odpiranje trga storitev
zemeljske oskrbe in uvedba usklajenih zahtev za opravljanje storitev zemeljske
oskrbe bosta verjetno povečala učinkovitost in splošno kakovost
storitev zemeljske oskrbe za letalske družbe, kakor tudi za potnike in
špediterje. To bi moralo izboljšati kakovost vseh letaliških dejavnosti.
(6)              
Glede na novo potrebo po minimalnih usklajenih
standardih kakovosti na letališčih za izvajanje pristopa od izhoda na
letalo do izhoda na letalo, kar bo prispevalo k uresničitvi evropskega
enotnega neba, in na potrebo po nadaljnji uskladitvi, da bi se v celoti
izkoristile koristi postopnega odpiranja trga storitev zemeljske oskrbe v
smislu večje kakovosti in učinkovitosti storitev zemeljske oskrbe, je
treba Direktivo 96/67/ES nadomestiti z uredbo.
(7)              
Prost dostop do trga storitev zemeljske oskrbe je
skladen z učinkovitim delovanjem letališč Unije, če so
vzpostavljeni ustrezni zaščitni ukrepi. Prost dostop do trga storitev
zemeljske oskrbe je treba zagotavljati postopoma in ga prilagoditi zahtevam sektorja.
(8)              
Postopno odpiranje trga v skladu z Direktivo
96/67/ES je že ustvarilo pozitivne rezultate v smislu izboljšane
učinkovitosti in kakovosti. Zato je primerno nadaljevati s postopnim
odprtjem.
(9)              
Vsak uporabnik letališča bi moral imeti
dovoljenje za samooskrbo. Obenem je treba ohraniti jasno in ožjo opredelitev
samooskrbe, da bi se izognili zlorabi in negativnim vplivom na trgu storitev
oskrbe za tretje osebe.
(10)          
Pri nekaterih vrstah storitev zemeljske oskrbe za
dostop na trg veljajo omejitve glede varnosti, varovanja, zmogljivosti in
razpoložljivosti prostora. Zato je treba omogočiti omejitev števila
pooblaščenih izvajalcev takšnih storitev zemeljske oskrbe.
(11)          
V nekaterih primerih lahko omejitve glede varnosti,
varovanja, zmogljivosti in razpoložljivosti prostora upravičijo nadaljnje
omejitve dostopa na trg ali samooskrbe, vendar pod pogojem, če so te
omejitve primerne, objektivne, pregledne in nediskriminatorne. V takšnih
primerih morajo države članice imeti pravico, da zaprosijo za izvzetje iz
določb te uredbe.
(12)          
Namen teh izjem mora biti omogočiti upravnim
organom letališč premostitev ali vsaj zmanjšanje teh ovir. Takšne izjeme
mora odobriti Komisija.
(13)          
Kadar je število izvajalcev storitev zemeljske
oskrbe omejeno, je treba te izvajalce izbirati po odprtih, preglednih in
nediskriminatornih razpisnih postopkih, da se ohrani učinkovita in poštena
konkurenca. Podrobnosti takšnega postopka je treba dodatno opredeliti.
(14)          
Pri izbiri izvajalcev storitev zemeljske oskrbe se
je treba posvetovati z uporabniki letališč, saj imajo le-ti največji
interes glede kakovosti in cene storitev zemeljske oskrbe.
(15)          
Zato je treba zlasti pri izbiti pooblaščenih
izvajalcev storitev zemeljske oskrbe zagotoviti zastopanje uporabnikov
letališč in posvetovanje z njimi.
(16)          
Pri izbiri izvajalcev storitev zemeljske oskrbe na
letališču je treba v določenih okoliščinah in pod
določenimi pogoji omogočiti razširitev obveznosti javne službe na
druga letališča na istem geografskem območju zadevne države
članice.
(17)          
Glede tega, ali države članice lahko zahtevajo
prevzem osebja po spremembi pooblaščenega izvajalca storitev zemeljske
oskrbe z omejenim dostopom, obstaja nekaj nejasnosti. Razdelitev osebja lahko
škodljivo vpliva na kakovost storitev zemeljske oskrbe. Zato je primerno, da se
pojasnijo pravila o prevzemu osebja zunaj področja uporabe Direktive
2001/23/ES o prenosu podjetij in da se s tem državam članicam
omogoči, da zagotovijo primerne pogoje za zaposlovanje in delo.
(18)          
Da bi se poskrbelo za ustrezno in neovirano
izvajanje dejavnosti zračnega prometa na letališčih, zagotovila varnost
in varovanje letaliških poslopij ter varstvo okolja in skladnost z veljavnimi
socialnimi predpisi, je treba za opravljanje storitev zemeljske oskrbe
zahtevati ustrezno dovoljenje. Ker sistemi za izdajo dovoljenj za opravljanje
storitev zemeljske oskrbe trenutno obstajajo v večini držav članic,
vendar se močno razlikujejo, je treba uvesti usklajen sistem za izdajo
dovoljenj.
(19)          
Za izdajo dovoljenj morajo veljati minimalne
zahteve, da bi vsi izvajalci storitev in samooskrbovani uporabniki
letališč imeli zadovoljivo ekonomsko solidnost, dobro ime, zadostno
zavarovalniško kritje, da bi bili ustrezno seznanjeni z dejavnostmi zemeljske
oskrbe ter da bi se vzpostavil enak konkurenčen položaj.
(20)          
Odprt dostop do centralizirane infrastrukture
letališča in jasen pravni okvir za opredelitev centralizirane
infrastrukture sta bistvena za učinkovito opravljanje storitev zemeljske
oskrbe. Vendar pa je treba omogočiti zbiranje pristojbine za
centralizirano infrastrukturo.
(21)          
Pristojbina mora biti nediskriminatorna,
izračun pa pregleden. Pristojbina ne sme presegati zneska, ki je potreben
za kritje stroškov zagotavljanja centralizirane infrastrukture, vključno z
ustrezno donosnostjo sredstev.
(22)          
Upravljavec letališča oziroma vsak drug
upravni organ centralizirane infrastrukture navedenega letališča se mora o
opredelitvi infrastrukture in višini pristojbin redno posvetovati z uporabniki
letališč.
(23)          
Storitve zemeljske oskrbe lahko opravlja tudi sam
upravljavec letališča. Ker lahko upravljavec letališča obenem na
podlagi svoje odločitve bistveno vpliva na konkurenčnost med
izvajalci storitev zemeljske oskrbe, je treba od letališč zahtevati, da
njihove storitve zemeljske oskrbe izvaja pravni subjekt, ki je ločen od
pravnega subjekta, ki upravlja infrastrukturo.
(24)          
Da bi se letališčem omogočilo izpolnjevanje
nalog upravljanja infrastrukture in da bi se zagotovili varnost in varovanje
letaliških poslopij ter prožnost storitev zemeljske oskrbe tudi v kriznih
razmerah, mora biti upravljavec letališča odgovoren za ustrezno
usklajevanje dejavnosti zemeljske oskrbe na letališču. Upravljavec
letališča mora za namen večje optimizacije o usklajevanju dejavnosti
zemeljske oskrbe na letališču poročati organu za oceno uspešnosti
Eurocontrola.
(25)          
Upravljavec letališča, javni organ ali kateri
koli drug organ, ki nadzoruje letališče, mora biti pristojen tudi za
določitev potrebnih pravil za ustrezno delovanje letališke infrastrukture.
(26)          
Opredeliti je treba obvezne minimalne standarde
kakovosti, ki jih morajo izpolnjevati izvajalci storitev zemeljske oskrbe in
samooskrbovani uporabniki letališč, da bi se zagotovila splošna kakovost
storitev in vzpostavil enak konkurenčni položaj med izvajalci. 
(27)          
Za namen povečanja uspešnosti v celotni
letalski verigi in izvajanja pristopa „od izhoda na letalo do izhoda na letalo“
morajo izvajalci storitev zemeljske oskrbe in samooskrbovani uporabniki
letališč Komisiji poročati o svoji uspešnosti.
(28)          
V sektorju, ki je tako delovno intenziven, kot je
sektor storitev zemeljske oskrbe, stalen napredek in stalno usposabljanje
osebja močno vpliva na kakovost storitev. Zato je treba določiti
minimalne zahteve glede usposabljanja, da bi se zagotovila kakovost dejavnosti
v smislu zanesljivosti, prožnosti, varnosti in varovanja, ter vzpostavil enak
konkurenčni položaj med izvajalci.
(29)          
Sklepanje pogodb s podizvajalci zagotavlja
večjo prožnost za izvajalce storitev zemeljske oskrbe. Kljub temu pa
sklepanje pogodb s podizvajalci in nadaljnje oddajanje del s strani samih
podizvajalcev lahko povzroči ovire pri zmogljivosti in negativno vpliva na
varnost in varovanje. Sklepanje pogodb s podizvajalci je zato treba omejiti in
pojasniti pravila, ki urejajo sklepanje takšnih pogodb. 
(30)          
Pravice, ki jih priznava ta uredba, se morajo
uporabljati samo za izvajalce storitev zemeljske oskrbe iz tretjih držav in
samooskrbovane uporabnike letališč iz tretjih držav, za katere velja
stroga vzajemnost. Kadar takšne vzajemnosti ni, je treba Komisiji
omogočiti, da sprejme odločitev, na podlagi katere mora država
članica ali države članice uvesti mirovanje teh pravic v zvezi s
takšnimi izvajalci ali uporabniki.
(31)          
Države članice morajo še naprej ostati
pristojne za zagotavljanje ustrezne ravni socialnega varstva osebja podjetja,
ki opravlja storitve zemeljske oskrbe.
(32)          
Da bi usklajene zahteve glede zavarovanja veljale
za izvajalce storitev zemeljske oskrbe in samooskrbovane uporabnike
letališč, je treba v skladu s členom 290 Pogodbe na Komisijo
prenesti pristojnosti za sprejemanje zakonodaje v zvezi z zahtevami glede
zavarovanja za izvajalce storitev zemeljske oskrbe in samooskrbovane uporabnike
letališč. Da bi za minimalne standarde kakovosti storitev zemeljske oskrbe
in obveznost poročanja za izvajalce storitev zemeljske oskrbe ter
samooskrbovanih uporabnikov letališč veljale usklajene in ustrezno
dopolnjene obveznosti, je treba v skladu s členom 290 Pogodbe na
Komisijo prenesti pristojnosti glede specifikacij minimalnih standardov
kakovosti storitev zemeljske oskrbe in glede specifikacij vsebine in
razširjanja obveznosti poročanja za izvajalce storitev zemeljske oskrbe in
samooskrbovane uporabnike letališč.            Zlasti je pomembno, da
Komisija pri svojem pripravljalnem delu izvede ustrezna posvetovanja, tudi na
strokovni ravni in med drugim s posebnim odborom sektorskega dialoga,
vzpostavljenim na podlagi Sklepa 98/500/ES.
(33)          
Komisija mora med pripravo in sestavljanjem
delegiranih aktov zagotoviti, da se zadevni dokumenti sočasno,
pravočasno in ustrezno pošljejo Evropskemu parlamentu in Svetu.
(34)          
Na Komisijo je treba prenesti izvedbena
pooblastila, da bi se zagotovili enotni pogoji za izvajanje te uredbe. Ta
pooblastila se morajo izvajati v skladu z Uredbo (EU) št. 182/2011
Evropskega parlamenta in Sveta z dne 16. februarja 2011 o
določitvi splošnih pravil in načel, na podlagi katerih države
članice nadzirajo izvajanje izvedbenih pooblastil Komisije[16].
(35)          
Za sprejemanje izvedbenih odločitev o izjemah
glede obsega odprtja trga storitev zemeljske oskrbe za tretje osebe in za
samooskrbovane letalske družbe je treba uporabiti svetovalni postopek, če
imajo navedeni akti omejeno področje uporabe.
(36)          
Svetovalni postopek se mora uporabljati za
sprejemanje izvedbenih odločitev o razširitvi obveznosti javne službe s
strani držav članic na otoška letališča, če imajo navedeni akti
omejeno področje uporabe.
(37)          
Postopek pregleda se mora uporabljati za
sprejemanje izvedbenih odločitev o celotni ali delni uvedbi mirovanja
pravice do dostopa na trg storitev zemeljske oskrbe na ozemlju držav
članic za izvajalce storitev zemeljske oskrbe in uporabnike letališč
iz tretje države.
(38)          
Ker države članice zaradi mednarodnega
značaja zračnega prometa ne morejo v zadostni meri doseči cilja
te uredbe, tj. enotnejše uporabe zakonodaje Unije o storitvah zemeljske oskrbe,
in ker se ta cilj lahko bolje doseže na ravni Unije, lahko Unija ukrepa v
skladu z načelom subsidiarnosti, kot je določeno v členu 5
Pogodbe. Skladno z načelom sorazmernosti iz navedenega člena ta
uredba ne presega tistega, kar je nujno za dosego tega cilja.
(39)          
Ministrska izjava o gibraltarskem letališču,
dogovorjena na prvem ministrskem srečanju Foruma za dialog o Gibraltarju
18. septembra 2006 v Córdobi, bo nadomestila skupno izjavo o gibraltarskem
letališču, podano 2. decembra 1987 v Londonu, njeno dosledno upoštevanje
pa velja kot upoštevanje izjave iz leta 1987.
(40)          
Direktivo 96/67/ES bi bilo zato treba razveljaviti
–
SPREJELA NASLEDNJO UREDBO:
Poglavje I — Področje uporabe in
opredelitev pojmov
Člen 1
Področje uporabe
Uredba se uporablja za vsako letališče na
ozemlju države članice, za katero velja Pogodba in je odprto za
komercialni promet.
Uporaba te uredbe za gibraltarsko
letališče ne posega v pravni položaj Kraljevine Španije in Združenega
kraljestva Velike Britanije in Severne Irske glede spora o suverenosti nad
ozemljem, na katerem se nahaja letališče.
Člen 2
Opredelitve pojmov
Za namene te uredbe se uporabljajo naslednje
opredelitve pojmov:
(a)                   
„letališče“ pomeni vsako zemljišče, ki je
posebej prilagojeno za pristajanje, vzletanje in manevriranje zrakoplovov,
vključno s pomožnimi instalacijami, ki se lahko uporabljajo pri teh
operacijah za potrebe prometa zrakoplovov in storitev v zvezi z njimi, skupaj z
instalacijami, ki so potrebne pri komercialnih zračnih prevozih;
(b)                   
„upravljavec letališča“ pomeni organ, katerega
naloga je, na podlagi nacionalne zakonodaje ali predpisov, po potrebi skupaj z
drugimi dejavnostmi ali brez njih, upravljati letališko infrastrukturo ter
usklajevati in nadzirati dejavnosti različnih izvajalcev na zadevnih
letališčih ali zadevnih omrežjih letališč;
(c)                   
„uporabnik letališča“ pomeni vsako
fizično ali pravno osebo, ki je odgovorna za prevoz potnikov, pošte in/ali
tovora po zraku do ali od zadevnega letališča;
(d)                   
„zemeljska oskrba“ pomeni storitve, ki se
opravljajo za uporabnike letališč na letališčih, kot je opisano v
Prilogi;
(e)                   
„samooskrba“ pomeni stanje, v katerem uporabnik
letališča neposredno zase izvaja eno ali več vrst storitev zemeljske
oskrbe in ne sklene pogodbe o opravljanju teh storitev s tretjo osebo; za
namene te uredbe uporabniki letališč v medsebojnem odnosu ne štejejo za
tretje osebe, kadar:
–              
ima eden večinski delež drugega, ali 
–              
ima en sam organ večinski delež vsakega;
(f)                     
„izvajalec storitev zemeljske oskrbe“ pomeni vsako
pravno ali fizično osebo, ki tretjim osebam ponuja eno ali več vrst
storitev zemeljske oskrbe;
(g)                   
„centralizirana infrastruktura“ pomeni posebne
naprave oziroma objekte na letališču, ki se zaradi tehničnih razlogov
ali razlogov povezanih z okoljem, stroški ali zmogljivostjo ne morejo
ločiti ali podvojiti in katerih razpoložljivost je bistvena in potrebna za
uspešnost naknadnih storitev zemeljske oskrbe;
(h)                   
„sklepanje pogodb s podizvajalci“ pomeni sklepanje
pogodb, ki jih izvajalec storitev zemeljske oskrbe kot glavna pogodbena
stranka, ali izjemoma samooskrbovani uporabnik letališča podpiše s tretjo
osebo oziroma „podizvajalcem“ in na podlagi katerih je podizvajalec dolžan
izvajati eno ali več vrst (ali podvrst) storitev zemeljske oskrbe;
(i)                     
„dovoljenje“: pomeni dovoljenje, ki ga pristojni
organ izda podjetju, ki bo opravljalo storitve zemeljske oskrbe, kot je
navedeno v dovoljenju;
(j)                     
„neodvisni nadzorni organ“ pomeni organ, opredeljen
v členu 11 Direktive 2009/12/ES.
Poglavje II — Splošne uvodne zahteve
Člen 3
Upravljavec letališča
1.                      
Če za vodenje in upravljanje ter obratovanje
letališča ni odgovoren le en organ, pač pa več ločenih
organov, se za namene te uredbe vsak od teh ločenih organov obravnava kot
del upravljavca letališča.
2.                      
Če je za več letališč imenovan le en
upravljavec, se vsako letališče za namene te uredbe obravnava ločeno.
Člen 4
Odbor uporabnikov letališč
1.                      
Vsako zadevno letališče ustanovi odbor
predstavnikov uporabnikov letališč ali organizacij, ki predstavljajo
uporabnike letališč („odbor uporabnikov letališč“).
2.                      
Vsi uporabniki letališč imajo pravico do
sodelovanja pri delu odbora uporabnikov letališč ali da jih na njihovo
željo v tem odboru predstavlja organizacija, imenovana v ta namen. Če
uporabnike letališč predstavlja takšna organizacija, slednja na zadevnem
letališču ne opravlja storitev zemeljske oskrbe.
3.                      
Odbor uporabnikov letališč v pisni obliki
določi svoj pravilnik, vključno z lastnimi pravili glasovanja.
Pravila glasovanja vključujejo posebne
določbe o tem, kako se v odboru uporabnikov letališč izogniti
morebitnim navzkrižjem interesov, do katerih bi lahko prišlo zaradi prisotnosti
tistih uporabnikov letališč, ki na zadevnem letališču opravljajo
storitve zemeljske oskrbe. Uporabniki letališč, ki zaprosijo za dovoljenje
za opravljanje ene ali več storitev zemeljske oskrbe, nimajo pravice do
glasovanja, kadar se z odborom uporabnikov letališč v času postopka
izbora izvaja posvetovanje v skladu s členoma 8 in 9.
4.                      
Ponderiranje glasov v odboru uporabnikov
letališč poteka tako, da:
(a)         
ne glede na letni obseg prometa, ki ga na
letališču opravi en sam uporabnik letališča, njegova glasovalna
moč ne presega 49 % vseh glasov;
(b)         
glasovalna moč samooskrbovanih uporabnikov
letališč ne presega ene tretjine vseh glasov.
5.                      
Upravljavec letališča odboru uporabnikov
letališč zagotovi sekretariat. 
Če upravljavec letališča to odkloni ali
če odbor uporabnikov letališč tega ne sprejme, upravljavec
letališča določi drugi subjekt, ki ga mora odbor uporabnikov
letališč sprejeti. Sekretariat odbora uporabnikov letališč vodi in
vzdržuje seznam uporabnikov letališč in njihovih predstavnikov, ki so
člani odbora uporabnikov letališč.
6.                      
Sekretariat odbora uporabnikov letališč vodi
zapisnik vsakega srečanja odbora uporabnikov letališč. Ti zapisniki
zvesto odražajo stališča in izide glasovanja na srečanjih.
Poglavje III — Odprtje trga storitev
zemeljske oskrbe
Oddelek 1       Samooskrba
Člen 5
Samooskrba
Vsi uporabniki letališča imajo pravico do
samooskrbe.
Oddelek 2       Zemeljska oskrba za tretje osebe
Člen 6
Zemeljska oskrba za tretje osebe
1.                      
Izvajalci storitev zemeljske oskrbe imajo prost
dostop do trga za opravljanje storitev zemeljske oskrbe za tretje osebe na
katerem koli letališču, katerega letni promet v vsaj treh predhodnih letih
ni bil manjši od 2 milijonov potnikov ali 50 000 ton tovora.
2.                      
Države članice lahko primeru letališč iz
odstavka (1) omejijo število izvajalcev, ki so pooblaščeni za opravljanje
naslednjih vrst storitev zemeljske oskrbe:
(a)         
sprejem in odprema prtljage;
(b)         
oskrba na ploščadi;
(c)         
oskrba z gorivom in oljem;
(d)         
sprejem in odprema tovora in pošte, kar zadeva
fizično ravnanje s tovorom in pošto med letališkim terminalom in
zrakoplovom, tako ob prihodu, odhodu ali prenosu.
Vendar države članice ne smejo omejiti tega
števila na manj kot dva izvajalca za vsako vrsto storitev zemeljske oskrbe
oziroma na manj kot tri izvajalce teh storitev v primeru letališč, katerih
letni promet v vsaj treh predhodnih letih ni bil manjši od 5 milijonov
potnikov ali 100 000 ton tovora.
3.                      
Na letališčih, kjer je število izvajalcev
omejeno na dva ali tri izvajalce v skladu z odstavkom (2) tega člena ali
člena 14(1)(a) in (c), najmanj eden od pooblaščenih izvajalcev
ne bo predmet neposrednega ali posrednega nadzora, ki ga izvaja:
(a)         
upravljavec letališča,
(b)         
vsak uporabnik letališča, ki je v letu pred
letom izbora navedenih izvajalcev opravil prevoz več kot 25 %
potnikov ali tovora, zabeleženega na letališču,
(c)         
organ iz točke (a) ali vsak tak uporabnik iz
točke (b), ki ga neposredno ali posredno nadzoruje ali ga je nadzoroval upravljavec
letališča.
Nadzor se vzpostavi s pravicami, pogodbami ali
drugimi sredstvi, ki posamezno ali v kombinaciji ali glede na dejansko in pravno
stanje dajejo možnost za izvajanje odločilnega vpliva na izvajalca, kot to
razlaga Sodišče Evropske unije.
4.                      
Če države članice v skladu z odstavkom 2
omejijo število pooblaščenih izvajalcev, ne smejo preprečiti
uporabniku letališča, ne glede na to, kateri del letališča mu je bil
dodeljen, možnosti dejanske izbire pod pogoji, določenimi v odstavkih 2 in
3, in sicer med vsaj:
–              
dvema izvajalcema storitev zemeljske oskrbe ali
–              
tremi izvajalci storitev zemeljske oskrbe na
letališčih, katerih letni promet v najmanj treh predhodnih letih ni bil
manjši 5 milijonov potnikov ali 100 000 ton tovora .
5.                      
Kadar letališče doseže enega od pragov
tovornega prometa, določenih v tem členu, ne da bi dosegel ustreznega
praga potniškega prometa, se ta uredba ne uporablja za vrste storitev zemeljske
oskrbe, ki so namenjene izključno potnikom.
6.                      
Vsako letališče, katerega letni promet v vsaj
treh zaporednih letih ni bil manjši od 2 milijonov potnikov ali
50 000 ton tovora in katerega letni promet po tem obdobju tega praga
več ne preseže, ohranja prost dostop do svojega trga za izvajalce, ki
opravljajo storitve oskrbe za tretje osebe, in sicer najmanj tri leta po letu,
ko tega praga ni doseglo.
7.                      
Vsako letališče, katerega letni promet v
najmanj treh zaporednih letih presega 5 milijona potnikov ali 100 000
ton tovora in katerega letni promet po tem obdobju tega praga več ne
preseže, ohranja prost dostop do svojega trga za izvajalce, ki opravljajo
storitve oskrbe za tretje osebe, in sicer najmanj tri leta po letu, ko tega
praga ni doseglo.
Člen 7
Izbira izvajalcev
1.                      
Izvajalci, ki so pooblaščeni za opravljanje
storitev zemeljske oskrbe na letališču, na katerem je njihovo število
omejeno v skladu s členom 6 ali členom 14, se izbirajo na
podlagi preglednega, odprtega in nediskriminatornega razpisnega postopka.
2.                      
Izvajalec razpisa je:
(a)         
upravljavec letališča, pod pogojem da:
–              
ne opravlja podobnih storitev zemeljske oskrbe in
–              
neposredno ali poredno ne nadzoruje nobenega
podjetja, ki opravlja takšne storitve, ter da
–              
ni kakor koli povezan s takšnim podjetjem;
(b)         
v vseh drugih primerih pristojni organ, ki je
neodvisen od upravljavca letališča.
3.                      
Odbor uporabnikov letališč v nobeni fazi
postopka izbora nima dostopa do vlog prosilcev. Upravljavec letališča, ki
ni izvajalec razpisa, v nobeni fazi postopka izbora nima dostopa do vlog
prosilcev.
4.                      
Zadevna država članica lahko potem, ko obvesti
Komisijo, med razpisne specifikacije, ki jih morajo izpolnjevati izvajalci
storitev zemeljske oskrbe, vključi obveznost javne službe za
letališča, ki oskrbujejo obrobna območja ali območja v razvoju,
ki so del ozemlja te države članice, kjer izvajalci ne želijo opravljati
storitev zemeljske oskrbe brez državne podpore (npr. izključne pravice ali
izplačilo nadomestila), vendar so takšna letališča bistvenega pomena
za zadevno državo članico v smislu dostopa. Ta določba ne posega v
pravila EU o državni pomoči.
5.                      
Javni razpis se odpre in objavi v Uradnem listu
Evropske unije.
6.                      
Izbor izvajalcev, ki ga opravi izvajalec razpisa,
se opravi v dveh fazah:
(a)         
postopek ugotavljanja usposobljenosti, da se
preveri ustreznost prijaviteljev, in
(b)         
postopek oddaje naročila, da se izberejo
pooblaščeni izvajalci.
Člen 8
Postopek ugotavljanja usposobljenosti
1.                      
V okviru postopka ugotavljanja usposobljenosti
izvajalec razpisa preveri, ali prijavitelji izpolnjujejo več minimalnih
meril. Izvajalec razpisa ta minimalna merila določi po posvetovanju z
odborom uporabnikov letališč in upravljavcem letališča, če
slednji ni izvajalec razpisa.
2.                      
Minimalna merila vključujejo:
(a)         
prijavitelj ima veljavno dovoljenje, ki je bilo
izdano v skladu s poglavjem IV o postopkih izdaje dovoljenj;
(b)         
prijavitelj prikaže svojo usposobljenost in se v
pisni obliki zaveže, da bo ravnal v skladu z ustreznimi predpisi in pravili,
vključno z veljavnim delovnim pravom, veljavnimi kolektivnimi pogodbami,
pravili ravnanja na letališču in zahtevami glede kakovosti na
letališču.
3.                      
Izvajalec razpisa pripravi ožji seznam prijaviteljev,
ki izpolnjujejo merila postopka ugotavljanja usposobljenosti.
Člen 9
Postopek oddaje naročila
1.                      
V okviru postopka oddaje naročila izvajalec
razpisa iz ožjega seznama prijaviteljev izbere izvajalca in mu po posvetovanju
z odborom uporabnikov letališč in upravljavcem letališča, kadar ta ni
izvajalec razpisa, dodeli dovoljenje.
2.                      
Izbor izvajalca za dodelitev dovoljenja temelji na
oceni vlog prijaviteljev glede na merila za dodelitev. Merila za dodelitev so
primerna, objektivna, pregledna in nediskriminatorna. Izvajalec razpisa ta
merila za dodelitev določi po posvetovanju z odborom uporabnikov
letališč in upravljavcem letališča, če slednji ni izvajalec
razpisa.
3.                      
Merila za dodelitev vključujejo:
(a)         
doslednost in verodostojnost poslovnega
načrta, ki se ju oceni na podlagi modelov za izračun stroškov;
(b)         
raven kakovosti dejavnosti, ocenjene na podlagi
reprezentativnega voznega reda letov in, kjer je primerno, vključno z
učinkovito uporabo osebja in opreme, zadnjega sprejema prtljage ali
tovora, časom za dostavo prtljage ali tovora in najdaljšim časom
obračanja zrakoplovov;
(c)         
ustreznost materialnih sredstev v smislu
razpoložljivosti opreme in prijaznosti opreme do okolja;
(d)         
ustreznost človeških virov v smislu izkušenj
delavcev in ustreznost programa usposabljanja;
(e)         
kakovost informacijske in komunikacijske
tehnologije;
(f)           
kakovost organizacijskega načrtovanja;
(g)         
okoljska uspešnost.
4.                      
Tehtanje meril za oddajo naročila se prikaže v
razpisu in ustreznih dokumentih. Za vsako merilo za dodelitev se uporablja niz
točk z ustreznim maksimalnim razponom. Izvajalec razpisa lahko za
določena merila za dodelitev opredeli minimalno število točk, ki jih
mora prijavitelj izpolniti. Opredelitev minimalnega števila točk se opravi
na nediskriminatoren način in se jasno navede v razpisu in ustreznih dokumentih.
Izvajalec razpisa ne sme odpraviti, dodajati ali dodatno razčleniti meril,
ki so bila prvotno določena v razpisu.
5.                      
Dovoljenje za opravljanje storitev zemeljske oskrbe
na zadevnem letališču se dodeli prijavitelju, ki doseže največje
število točk in hkrati tudi minimalno število točk, ki se zahtevajo
za posamezno merilo za dodelitev.
6.                      
V postopku dodelitve se ne izvajajo posvetovanja z
uporabniki letališč, ki se prijavijo za opravljanje storitev oskrbe za
tretje osebe ali ki izvajajo lastno samooskrbo.
7.                      
Izvajalec razpisa javno objavi odločitev o
dodelitvi in razloge za to odločitev.
Člen 10
Čas izvajanja in prekinitev dejavnosti
1.                      
Izvajalci storitev zemeljske oskrbe prejmejo
dovoljenje za opravljanje teh storitev za najmanj sedem oziroma največ
deset let, razen v primeru izjem pri odprtju trga storitev samooskrbe ali
zemeljske oskrbe za tretje osebe, kot je določeno v členu 14(1). V
javnem razpisu se jasno navede točno obdobje veljavnosti dovoljenja za
izvajalce in datum začetka opravljanja storitev.
2.                      
Izvajalec storitev zemeljske oskrbe začne
opravljati storitve v enem mesecu po začetnem datumu, ki je naveden v
razpisu. Izvajalec razpisa lahko v upravičenih primerih na zahtevo
izvajalca storitev zemeljske oskrbe in po posvetovanju z odborom uporabnikov
letališč podaljša to obdobje na največ šest mesecev. Po poteku tega
obdobja dovoljenje ni več veljavno.
3.                      
Izvajalec razpisa predvidi konec obdobja
veljavnosti dovoljenja in zagotovi, da se vsem izvajalcem, izbranim po novem
javnem razpisu, izda dovoljenje za začetek opravljanja storitev en dan po
zadnjem dnevu veljavnosti dovoljenja prejšnjega izbranega izvajalca ali
izvajalcev.
4.                      
Kadar izvajalec storitev zemeljske oskrbe preneha
opravljati svoje dejavnosti pred iztekom obdobja, za katero mu je bilo izdano
dovoljenje, se ga zamenja z drugim izvajalcem v skladu s postopkom izbire,
opisanim v členih 7, 8 in 9 in v tem členu. Vsak izvajalec, ki
namerava prenehati opravljati svoje dejavnosti, o svoji nameri obvesti
ustreznega izvajalca razpisa dovolj zgodaj in najmanj šest mesecem pred svojim
odhodom z letališča. Če izvajalec ne obvesti izvajalca razpisa dovolj
zgodaj, se mu lahko naloži finančna kazen, razen v primeru, ko izvajalec
dokaže višjo silo.
5.                      
Kadar izvajalec preneha opravljati svojo dejavnost
pred iztekom obdobja, za katero mu je bilo izdano dovoljenje, in izvajalcu
razpisa ne omogoči dovolj časa za izbor novega izvajalca pred
njegovim odhodom z letališča, zaradi česar pride na tem
letališču do začasnega monopola pri nekaterih storitvah zemeljske
oskrbe, država članica za omejeno obdobje, ki ni daljše od deset mesecev,
pooblasti izvajalca storitev zemeljske oskrbe za opravljanje teh storitev na
navedenem letališču brez uporabe postopka izbire, ki je določen v
členih 7, 8, 9 in tem členu.
Če država članica ne najde izvajalca
storitev zemeljske oskrbe za to omejeno obdobje, sama ureja cene navedenih
storitev zemeljske oskrbe, pri katerih je prišlo do začasnega monopola,
dokler storitev zemeljske oskrbe na letališču ne začne opravljati
naslednji izvajalec. 
6.                      
Izvajalec razpisa obvesti odbor uporabnikov
letališč in, če je primerno, upravljavca letališča o
odločitvah, sprejetih na podlagi členov 7, 8 in 9 ter tega
člena.
7.                      
Členi 7, 8 in 9 ter določbe iz tega
člena se ne uporabljajo za dodelitev javnih naročil in koncesij, ki
jih urejajo različne določbe prava Unije.
Člen 11
Upravljavec letališča kot izvajalec storitev zemeljske oskrbe
1.                      
Kadar je število izvajalcev storitev zemeljske
oskrbe omejeno v skladu s členom 6, lahko te storitve opravlja upravljavec
letališča, pri čemer zanj ne velja postopek izbire, ki je
določen v členih 7 do 10. Upravljavec letališča lahko podobno,
brez uporabe tega postopka, dovoljenje za opravljanje storitev zemeljske oskrbe
na zadevnem letališču izda podjetju:
(a)         
če navedeno podjetje nadzoruje neposredno ali
posredno; 
(b)         
če podjetje neposredno ali posredno nadzoruje
upravljavca letališča.
2.                      
Če upravljavec letališča, ki opravlja
storitve zemeljske oskrbe v skladu z odstavkom (1), ne izpolnjuje več
pogojev iz odstavka (1), lahko še naprej opravlja te storitve za obdobje petih
let, pri čemer zanj ne velja postopek izbire, ki je določen v
členih 7 do 10. Po koncu tega petletnega obdobja izvajalec dovolj zgodaj
in najmanj šest mesecev pred iztekom petletnega obdobja o tem obvesti
ustreznega izvajalca razpisa. Če izvajalec ne obvesti izvajalca razpisa
dovolj zgodaj, se mu lahko naloži finančna kazen, razen v primeru, ko
izvajalec dokaže višjo silo. Če izvajalec preneha opravljati svojo
dejavnost pred iztekom petletnega obdobja, se uporablja člen 10(4) in (5).
Člen 12
Ohranjanje pravic delavcev v primeru prenosa osebja pri storitvah, za katere
veljajo omejitve dostopa do trga
1.                      
Ta člen se uporablja samo za storitve
zemeljske oskrbe, za katere je zadevna država članica omejila število
izvajalcev v skladu s členom 6 ali 14.
2.                      
Kadar po postopku izbire, ki je določen v
členih 7 do 10, izvajalec storitev zemeljske oskrbe iz dostavka 1 izgubi
dovoljenje za opravljanje teh storitev, države članice lahko od izvajalcev
storitev zemeljske oskrbe, ki začnejo naknadno opravljati te storitve,
zahteva, da osebju, ki je bilo predhodno najeto za opravljanje teh storitev,
priznajo pravice, do katerih bi osebje bilo upravičeno, če bi prišlo
do prerazporeditve v smislu Direktive Sveta 2001/23/ES[17].
3.                      
Države članice zahtevo iz odstavka (2) omejijo
na delavce predhodnega izvajalca, ki sodelujejo pri opravljanju storitev, za
katere je predhodni izvajalec izgubil dovoljenje, in ki se prostovoljno
strinjajo s prerazporeditvijo k novim izvajalcem.
4.                      
Države članice omejijo zahtevo iz odstavka
(2), da bi bila sorazmerna z obsegom dejavnosti, ki se dejansko prenese na
druge izvajalce.
5.                      
Kadar države članice določijo zahtevo iz
odstavka (2), je treba v razpisni dokumentaciji za postopek izbora, ki je
določen v členih 7 do 10, navesti seznam zadevnega osebja in ustrezne
podrobnosti o pogodbenih pravicah ter pogojih za delavce, na podlagi katerih so
delavci povezani z zadevnimi storitvami.
6.                      
Kadar v primerih, ki niso zajeti v odstavku (2),
izvajalec storitev zemeljske oskrbe uporabniku letališča preneha
zagotavljati storitve zemeljske oskrbe, ki pomenijo znaten del dejavnosti
zemeljske oskrbe tega izvajalca, ali kadar se samooskrbovani uporabnik
letališča odloči za prenehanje zagotavljanja oskrbe, lahko države
članice od izvajalca storitev zemeljske oskrbe ali samooskrbovanega
uporabnika letališča, ki pozneje zagotavljata take storitve, da osebju, ki
je bilo pred tem zaposleno za izvajanje takih storitev, dodelita pravice, do
katerih bi bilo to osebje upravičeno, če bi bil izveden prenos v
smislu Direktive Sveta 2001/23/ES.
7.                      
Zahtevo iz odstavka (6) države članice omejijo
na delavce prejšnjega izvajalca, vključene v zagotavljanje storitev
zemeljske oskrbe, za katere je prejšnji izvajalec odločil, da jih preneha
zagotavljati, ki spontano sprejmejo prenos k novemu izvajalcu ali
samooskrbovanemu uporabniku letališča.
8.                      
Zahtevo iz odstavka (6) države članice omejijo
na delavce samooskrbovanega uporabnika letališča, vključene v
zagotavljanje storitev zemeljske oskrbe, za katere je prejšnji samooskrbovani
uporabnik letališča odločil, da jih preneha zagotavljati, ki spontano
sprejmejo prenos k novemu izvajalcu ali samooskrbovanemu uporabniku
letališča.
9.                      
Zahtevo iz odstavka (6) države članice omejijo
na način, ki je sorazmeren z obsegom dejavnosti, ki je bil dejansko
prenesen na drugega izvajalca ali samooskrbovanega uporabnika letališča.
10.                  
Države članice lahko pooblastijo socialne
partnerje na primerni ravni, da s pogajanji določijo praktično
ureditev za izvajanje tega člena.
11.                  
Države članice obvestijo Komisijo o vseh
ukrepih, sprejetih v skladu s tem členom.
Člen 13
Otoška letališča
Za namen izbire izvajalcev storitev zemeljske
oskrbe na letališču, kot je določeno v členih 7 do 10, lahko
država članica razširi obveznosti javne službe na druga letališča v
navedeni državi članici, pod pogojem, da:
(a)         
so ta letališča na otokih v istem geografskem
območju in da
(b)         
ima vsako od teh letališč letni obseg prometa,
ki ni manjši od 100 000 potnikov, ter da
(c)         
to razširitev odobri Komisija.
Odločitev o odobritvi razširitve je
izvedbeni akt, ki se sprejme v skladu s svetovalnim postopkom iz člena 43(2).
Ta določba ne posega v pravila EU o državni pomoči. 
Oddelek 3       Izjeme za samooskrbo in zemeljsko
oskrbo za tretje osebe
Člen 14
Izjeme
1.                      
Kadar posebne omejitve razpoložljivega prostora ali
zmogljivosti na letališču, še zlasti, če do njih pride zaradi zasičenosti
letališča ali stopnje izkoriščenosti območja, onemogočijo
odprtje trga in/ali izvedbo samooskrbe do stopnje, določene s to uredbo,
se lahko zadevne države članice odločijo:
(a)         
da na celotnem letališču ali delu
letališča omejijo število izvajalcev na najmanj dva izvajalca za eno ali
več vrst storitev zemeljske oskrbe, razen tistih iz člena 6(2); v tem
primeru se uporablja člen 6(3);
(b)         
da na letališčih, kjer letni promet presega
prag 2 milijonov potnikov ali 50 000 ton tovora, pridržijo pravico do
opravljanja ene ali več vrst storitev zemeljske oskrbe, navedenih v
členu 6(2), enemu samemu izvajalcu;
(c)         
da eno ali več vrst storitev zemeljske oskrbe
iz člena 6(2) omejijo na enega ali dva izvajalca na letališčih, kjer
letni promet presega prag 5 milijonov potnikov ali 100 000 ton
prometa, pri čemer se za omejitev na dva izvajalca uporablja člen
6(3); 
(d)         
da pridržijo pravico do samooskrbe iz člena 5
omejenemu številu uporabnikov letališč, pod pogojem, da so ti uporabniki
izbrani na podlagi primernih, objektivnih, preglednih in nediskriminatornih
meril.
2.                      
Za vse izjeme iz odstavka 1:
(a)         
se določi vrsta ali vrste storitev zemeljske
oskrbe, za katere je bila odobrena izjemna, in posebne omejitve razpoložljivega
prostora ali zmogljivosti, ki to izjemo utemeljujejo;
(b)         
se priloži načrt ustreznih ukrepov za
premostitev omejitev.
3.                      
Izjeme ne smejo:
(a)         
povzročati izkrivljanja konkurence med
izvajalci storitev zemeljske oskrbe in/ali samooskrbovanimi uporabniki
letališč;
(b)         
biti obsežnejše, kakor je potrebno.
4.                      
Države članice o vsaki izjemi, ki jo
nameravajo odobriti na podlagi odstavka 1, in o razlogih, ki jo
upravičujejo, obvestijo Komisijo vsaj šest mesecev pred začetkom
njene veljavnosti.
5.                      
Komisija po prejemu obvestila objavi povzetek vseh
odločitev o izjemi, o katerih je bila obveščena, v Uradnem listu
Evropske unije in povabi zainteresirane strani k predložitvi njihovih
pripomb.
6.                      
Komisija podrobno pregleda odločitve o
izjemah, ki jih predložijo države članice. V ta namen Komisija opravi
podrobno analizo razmer in študijo ustreznih ukrepov, ki jih je predložila
država članica, da preveri, ali domnevne omejitve obstajajo in tudi, ali
sta odprtje trga in/ali opravljanje samooskrbe do stopnje, določene s to
uredbo, v resnici onemogočena.
7.                      
Po tem preverjanju in posvetovanju z zadevno državo
članico lahko Komisija odobri odločitev države članice, ali pa
tej odločitvi nasprotuje, če meni, da obstoj domnevnih omejitev ni
bil dokazan ali da omejitve niso dovolj resne, da bi upravičile izjemo.
Komisija lahko po posvetovanju z zadevno državo članico tudi zahteva, da
ta spremeni obseg izjeme ali pa jo omeji na tiste dele letališča ali
sistema letališč, za katere je bil obstoj domnevnih omejitev dokazan.
8.                      
Komisija sprejme odločbo najkasneje šest
mesecev po obvestilu države članice in jo objavi v Uradnem listu Evropske
unije.
9.                      
Izvedbene odločitve iz odstavkov (7) in (8)
tega člena se sprejmejo v skladu s svetovalnim postopkom iz člena
43(2).
10.                  
Izjeme, ki so jih države članice odobrile v
skladu z odstavkom 1, ne smejo trajati več kot tri leta, razen izjem,
odobrenih na podlagi odstavka 1(b) in (c). Država članica mora sprejeti
novo odločitev o vsakem zahtevku za izjemo najkasneje v šestih mesecih
pred koncem tega obdobja, prav tako v skladu z določbami iz tega
člena.
11.                  
Izjeme iz odstavka 1(b) in (c) ne smejo trajati več
kot dve leti. Na podlagi določb iz odstavka (1) lahko država članica
kljub temu zahteva enkratno podaljšanje tega obdobja za dve leti. O teh
zahtevah odloča Komisija. Komisija sprejme izvedbene predpise v skladu s
svetovalnim postopkom iz člena 43(2).
Člen 15
Posvetovanja z izvajalci storitev zemeljske oskrbe in uporabniki letališč
Upravljavec letališča pripravi postopek
posvetovanja o uporabi te uredbe, v katerem se posvetuje z odborom uporabnikov
letališč in podjetji, ki opravljajo storitve zemeljske oskrbe. To
posvetovanje med drugim zajema ceno storitev zemeljske oskrbe, za katere je
bila odobrena izjema v skladu s členom 14(1)(b) in (c) ter organizacijo
opravljanja navedenih storitev. Posvetovanje poteka najmanj enkrat letno.
Upravljavec letališča vodi zapisnik tega srečanja, ki ga na zahtevo
pošlje Komisiji.
Poglavje IV — Postopki izdaje dovoljenj
Člen 16
Zahteva za pridobitev ustreznega dovoljenja, priznanega v vseh državah
članicah EU
1.                      
Na letališčih, katerih letni promet v vsaj
treh predhodnih letih ni bil manjši od 2 milijonov potnikov ali
50 000 ton tovora, nobeno podjetje bodisi kot izvajalec storitev zemeljske
oskrbe bodisi kot samooskrbovani uporabnik ne sme opravljati storitev zemeljske
oskrbe, če za to ni prejel ustreznega dovoljenja. Dovoljenje lahko prejme
podjetje, ki izpolnjuje zahteve iz tega poglavja.
2.                      
Vsaka država članica imenuje pristojni organ (v
nadaljnjem besedilu: organ, pristojen za izdajo dovoljenj), ki je neodvisen od
upravljavcev letališč in zadolžen za izdajo dovoljenj za opravljanje
storitev zemeljske oskrbe.
3.                      
Organ, pristojen za izdajo dovoljenj, ne izdaja
dovoljenj oziroma jih odvzame, če ni izpolnjena katera koli od zahtev iz
tega poglavja.
Člen 17
Pogoji za izdajo dovoljenja
1.                      
Organ države članice, pristojen za izdajo
dovoljenj, izda dovoljenje podjetju, pod pogojem, da:
(a)         
ima sedež in je registriran v državi članici;
(b)         
struktura podjetja omogoča organu, pristojnemu
za izdajo dovoljenj, da izvaja določbe iz tega poglavja;
(c)         
izpolnjuje finančne pogoje iz člena 18;
(d)         
izpolnjuje zahteve za dokazila o dobrem imenu, ki
so določene v členu 19;
(e)         
izpolnjuje zahteve za usposobljenost osebja, ki so
določene v členu 20;
(f)           
izpolnjuje zahteve v zvezi z operativnim
priročnikom, ki so določene v členu 21;
(g)         
izpolnjuje zahteve v zvezi z zavarovanjem, ki so določene
v členu 22.
2.                      
Odstavek 1(a), (c) in (d) se ne uporablja za
samooskrbovane uporabnike letališča, ki ne opravljajo storitev zemeljske
oskrbe za tretje osebe. Uporabniki letališč, ki so prejeli dovoljenje za
samooskrbo, na podlagi tega dovoljenja ne morejo opravljati oskrbe za tretje
osebe.
3.                      
Podjetje, ki zaprosi za dovoljenje ali ki je pridobilo
dovoljenje, spoštuje nacionalne določbe v zvezi s socialnim varstvom,
varstvom okolja in varstvom letališča vseh držav članic, v katerih
opravlja storitve.
Člen 18
Finančni pogoji za izdajo dovoljenja
1.                      
Podjetje, ki zaprosi za dovoljenje, ne sme biti v
postopku zaradi nesolventnosti ali v drugem podobnem postopku ali stečaju.

2.                      
Organ, pristojen za izdajo dovoljenj, natančno
oceni, ali podjetje, ki je zaprosilo za dovoljenje, lahko dokaže, da:
(a)         
lahko kadar koli izpolni svoje dejanske in
morebitne obveznosti, nastale v okviru realnih predvidevanj, v obdobju 24
mesecev od začetka opravljanja dejavnosti, in
(b)         
lahko v obdobju treh mesecev od začetka
poslovanja pokriva svoje stalne in obratovalne stroške, ki nastanejo pri
poslovanju, skladno s svojim poslovnim načrtom, in so določeni na
podlagi realnih predvidevanj, pri čemer se ne upošteva dohodek iz
poslovanja.
3.                      
Za namene ocene iz odstavka (1) vsak prosilec
predloži svoje revidirane računovodske izkaze za dve predhodni
finančni leti.
4.                      
Za namene ocene iz odstavka 2 vsak prosilec
predloži poslovni načrt vsaj za prva tri leta poslovanja. V poslovnem
načrtu morajo biti podrobno opisane tudi finančne povezave, ki jih
ima prosilec z drugimi komercialnimi dejavnostmi, v katerih sodeluje neposredno
ali prek povezanih podjetij. Prosilec predloži tudi vse ustrezne informacije,
zlasti pa naslednje podatke:
(a)         
prikaz bilance stanja in izkaza uspeha za naslednja
tri leta;
(b)         
prikaz izkazov denarnega toka (gotovinskih prilivov
in odlivov) in načrtov likvidnosti za prva tri leta poslovanja;
(c)         
podrobne podatke o financiranju nakupa/zakupa
opreme, skupaj s pogodbenimi določili in pogoji v primeru zakupa, če
je primerno.
Člen 19
Dokazilo o dobrem imenu
1.                      
Podjetje, ki zaprosi za dovoljenje, predloži
dokazila o plačanih davkih in prispevkih za socialno varnost v zadnjem
letu, ki se nanašajo na tiste države članice, v katerih opravlja
dejavnost, ali na državo izvora, če ne opravlja nobenih dejavnosti v
Uniji.
2.                      
Podjetje predloži tudi dokazilo o dobrem imenu
oseb, ki bodo stalno in dejansko vodile poslovanje podjetja, ali dokazilo o
tem, da zanje ni bil odrejen stečaj. Organ, pristojen za izdajo dovoljenj,
sprejme za državljane držav članic kot zadostni dokaz predložitev
dokumentov, ki jih izdajo pristojni organi države članice, v kateri ima
podjetje sedež ali je registrirano, ali države članice, kjer ima oseba
svoje stalno prebivališče, in ki izkazujejo, da so te zahteve izpolnjene. 
3.                      
Kadar država članica, v kateri ima podjetje
sedež ali je registrirano, ali država članica, kjer ima oseba svoje stalno
prebivališče, ne izda dokumentov, navedenih v odstavku (2), takšne
dokumente nadomesti izjava pod prisego ali – v državah, kjer izjava pod prisego
ni predvidena – slovesna izjava, ki jo da zadevna oseba pred
pristojnim sodnim ali upravnim organom ali, kadar je primerno, pred notarjem
ali usposobljenim strokovnim telesom države članice, v kateri ima podjetje
sedež ali je registrirano, ali države članice, kjer ima oseba svoje stalno
prebivališče. Takšen organ, notar ali usposobljeno strokovno telo izda
potrdilo o verodostojnosti izjave pod prisego ali slovesne izjave.
Člen 20
Usposobljenost osebja
Podjetje, ki zaprosi za dovoljenje, dokaže, da
je njegovo osebje usposobljeno za opravljanje dejavnosti, za katere se
prijavlja, in da ima strokovne izkušnje ter opravljeno službeno dobo, ki se
zahteva za opravljanje teh dejavnosti. 
Člen 21
Operativni priročnik
Podjetje, ki zaprosi za dovoljenje, predloži
operativni priročnik za ustrezne dejavnosti, ki vsebuje naslednje podatke
o:
(a)                   
organizacijski shemi, vodstvenem osebju, dolžnostih
in nalogah, odgovornosti;
(b)                   
zmogljivosti za varno delovanje v okviru
letališča;
(c)                   
pravilih glede opreme;
(d)                   
zahtevah za usposobljenost osebja ter ustreznih
zahtevah glede usposabljanja in načrt usposabljanja;
(e)                   
postopkih upravljanja varnosti in kakovosti;
(f)                     
standardnih postopkih oskrbe, vključno z
usklajevanjem z uporabniki letališč in upravljavci letališč,
usklajevanjem dejavnosti in posebnih postopkih oskrbe, ki se nanašajo na
posebne stranke;
(g)                   
politiki za ukrepanje v kriznih razmerah;
(h)                   
postopkih na področju upravljanja varovanja.
Člen 22
Zahteve glede zavarovanja 
1.                      
Izvajalci storitev zemeljske oskrbe in
samooskrbovani uporabniki letališč v Uniji so zavarovani glede svoje
odgovornosti na področju zemeljske oskrbe za škodo, povzročeno na
ozemlju države članice, za katero se uveljavlja pravica do nadomestila.
2.                      
Komisija je pooblaščena, da na podlagi
delegiranega akta v skladu s členom 42 določi dodatne
podrobnosti pri zahtevah glede zavarovanja in minimalne zneske. 
Člen 23
Veljavnost dovoljenja
1.                      
Dovoljenje je veljavno za obdobje petih let.
2.                      
Dovoljenje velja za vrste oziroma podvrste, ki so
določene v dovoljenju.
3.                      
Izvajalec storitev zemeljske oskrbe mora na
zahtevo organa, pristojnega za izdajo dovoljenj, biti vedno sposoben
dokazati, da izpolnjuje vse zahteve iz tega poglavja. 
4.                      
Organ, pristojen za izdajo dovoljenj, spremlja
izpolnjevanje zahtev iz tega poglavja. V vsakem primeru pa preveri
izpolnjevanje zahtev v naslednjih primerih:
(a)         
če obstaja sum na morebitne težave, ali
(b)         
na zahtevo organa, pristojnega za izdajo dovoljenj,
iz druge države članice, ali
(c)         
na zahtevo Komisije.
5.                      
Dovoljenje se predloži v ponovno odobritev, kadar
podjetje, ki opravlja storitve zemeljske oskrbe:
(a)         
ne začne izvajati dejavnosti v dvanajstih
mesecih po izdaji dovoljenja;
(b)         
preneha opravljati dejavnosti za več kot
dvanajst mesecev.
6.                      
Podjetje, ki opravlja storitve zemeljske oskrbe,
obvesti organ, pristojen za izdajo dovoljenj:
(a)         
vnaprej o vseh bistvenih spremembah v obsegu svojih
dejavnosti;
(b)         
če je bil proti podjetju sprožen postopek
zaradi nesolventnosti. 
Člen 24
Preklic dovoljenja
1.                      
Organ, pristojen za izdajo dovoljenj, lahko kadar
koli prekliče dovoljenje, če izvajalec storitev zemeljske oskrbe ali
samooskrbovani uporabnik letališča po lastni krivdi ne izpolni meril, ki
so določena v tem poglavju. O razlogih za preklic se obvestijo zadevni
izvajalec ali samooskrbovani uporabnik letališča ter organi, pristojni za
izdajo dovoljenj, iz drugih držav članic. 
2.                      
Organ, pristojen za izdajo dovoljenj, prekliče
dovoljenje, če izvajalec storitev zemeljske oskrbe organu, pristojnemu za
izdajo dovoljenj, namerno ali zaradi nepremišljenosti predloži netočne
podatke o pomembnih točkah.
Člen 25
Odločitve o dovoljenjih
1.                      
Organ, pristojen za izdajo dovoljenj, sprejme
odločitev o vlogi čim prej, najkasneje pa v dveh mesecih po
predložitvi vseh potrebnih podatkov in ob upoštevanju vseh razpoložljivih
dokazil. O odločitvi se obvestijo prosilec in organi, pristojni za izdajo
dovoljenj, iz drugih držav članic. V zavrnitvi se navedejo razlogi zanjo.
2.                      
Dovoljenje se ne dodeli le, če izvajalci
storitev zemeljske oskrbe ali samooskrbovani uporabniki letališč po lastni
krivdi ne izpolnjujejo meril, navedenih v tem poglavju. 
3.                      
Organ, pristojen za izdajo dovoljenj, objavi
postopke za dodelitev in preklic dovoljenj in o njih obvesti Komisijo.
Člen 26
Vzajemno priznavanje dovoljenj
Dovoljenje, ki je v skladu s tem poglavjem
izdano v državi članici, omogoča podjetju, da izvaja storitve
zemeljske oskrbe bodisi kot izvajalec teh storitev zemeljske oskrbe ali
samooskrbovani uporabnik letališča v vseh državah članicah v skladu s
pogoji, določenimi v dovoljenju in brez poseganja v omejitve pri dostopu
na trg v skladu s členoma 6 in 14.
Poglavje V — Obveznost upravljavcev
letališč in centralizirane infrastrukture
Člen 27
Dostop do centraliziranih infrastruktur in instalacij
1.                      
Ta člen se uporablja samo za letališča,
katerih letni promet v vsaj treh predhodnih letih ni bil manjši od
2 milijonov potnikov ali 50 000 ton tovora.
2.                      
Upravljavec letališča objavi seznam
centralizirane infrastrukture na letališču.
3.                      
Za upravljanje centralizirane infrastrukture se
lahko določi upravljavec letališča ali drug organ, zaradi česar
bi lahko izvajalci storitev zemeljske oskrbe in samooskrbovani uporabniki
letališč bili obvezani uporabljati navedeno infrastrukturo. Upravljanje
takšne infrastrukture poteka na pregleden, objektiven in nediskriminatoren
način.
4.                      
Upravljavec letališča ali, kjer je primerno,
javni organ ali kateri koli drug organ, ki nadzoruje upravljavca
letališča, nepristransko in po posvetovanju z odborom uporabnikov
letališč ter podjetij, ki opravljajo storitve zemeljske oskrbe na
letališču, odloči, katero infrastrukturo je treba centralizirati.
Upravljavec letališča ali, kjer je primerno, javni organ ali kateri koli
drug organ, ki nadzoruje upravljavca letališča, zagotovi, da je vsa
infrastruktura ali vsaka instalacija, ki sodi v opredelitev pojma
„centralizirana infrastruktura“, ustrezno označena kot takšna, in da so
izpolnjene vse zahteve iz tega poglavja v zvezi s to infrastrukturo ali
instalacijo.
5.                      
Kadar se odbor uporabnikov letališč ne strinja
z odločitvijo upravljavca letališča glede centraliziranja ali
zavrnitve centraliziranja infrastrukture ali kadar se ne strinja z obsegom centralizacije,
lahko za odločitev o tem, ali je treba zadevno infrastrukturo
centralizirati ali ne in v kolikšnem obsegu, zaprosi neodvisen organ zadevne
države članice.
6.                      
Izvajalci storitev zemeljske oskrbe in
samooskrbovani uporabniki letališč imajo prost dostop do letališke
infrastrukture, centralizirane infrastrukture in letaliških instalacij, in
sicer v tolikšni meri, ki jim omogoča, da izvajajo svoje dejavnosti.
Upravljavec letališča ali, kjer je primerno, upravljavec centralizirane
infrastrukture ali, kjer je ustrezno, javni organ ali kateri koli drug organ,
ki nadzoruje upravljavca letališča ali, kjer je primerno, upravljavca
centralizirane infrastrukture, lahko za ta dostop določi pogoje, ki so
primerni, objektivni, pregledni in nediskriminatorni.
7.                      
Prostor, ki je na letališču na voljo za
storitve zemeljske oskrbe, se mora razdeliti med različne izvajalce
storitev zemeljske oskrbe in med samooskrbovane uporabnike letališč,
skupaj z novimi ponudniki, v obsegu, ki je potreben za uveljavljanje njihovih
pravic in ki omogoča učinkovito in pošteno konkurenco na podlagi
primernih, objektivnih, preglednih in nediskriminatornih pravil in meril.
8.                      
Če se za odločitev o obsegu
centralizirane infrastrukture v skladu z odstavkom (5) tega člena
zaprosi neodvisen nadzorni organ, se uporablja postopek, določen v
členu 6 Direktive 2009/12/ES.
Člen 28
Pristojbine za centralizirane infrastrukture in instalacije
1.                      
Ta člen se uporablja samo za letališča,
katerih letni promet v vsaj treh predhodnih letih ni bil manjši od
2 milijonov potnikov ali 50 000 ton tovora.
2.                      
Kadar se za uporabo centralizirane infrastrukture
ali letaliških instalacij določi pristojbina, upravljavec letališča
ali, kjer je primerno, upravljavec centralizirane infrastrukture zagotovi, da
se višina pristojbine določi na podlagi primernih, objektivnih, preglednih
in nediskriminatornih meril.
3.                      
Upravljavec letališča ali, kjer je primerno,
upravljavec centralizirane infrastrukture lahko iz zaračunanih pristojbin
pokrije lastne stroške in ustvari ustrezno donosnost sredstev. Pristojbine
štejejo za plačilo za storitev.
4.                      
Vse pristojbine iz odstavka (1) se
določijo na ravni posameznega letališča po posvetovanju z odborom
uporabnikov letališč in podjetji, ki opravljajo storitve zemeljske oskrbe
na letališču. Upravljavec letališča ali, kjer je primerno,
upravljavec centralizirane infrastrukture odboru uporabnikov letališč in
podjetjem, ki opravljajo storitve zemeljske oskrbe na letališču, vsako
leto posreduje informacije o postavkah, ki tvorijo podlago za določitev
pristojbine. Te informacije vključujejo vsaj naslednje:
(a)         
seznam različnih storitev in infrastrukture,
ki se zagotavljajo kot povračilo za pristojbine;
(b)         
metodologijo, uporabljeno za določanje
pristojbin;
(c)         
celotno strukturo stroškov v zvezi z zmogljivostmi
in storitvami, na katere se nanašajo pristojbine;
(d)         
prihodek iz različnih pristojbin, skupni
strošek storitev, ki je bil z njimi pokrit, in donosnost sredstev;
(e)         
vsa finančna sredstva javnih organov za
zmogljivosti in storitve, na katere se nanašajo pristojbine;
(f)           
predviden izid predlaganih katerih koli večjih
naložb glede vpliva na zmogljivost letališča.
5.                      
Upravljavec letališča objavi višino
pristojbin, vključno s podrobnim seznamom izvajanih storitev, da bi
pokazal, da se vse pristojbine za zagotavljanje centralizirane infrastrukture,
prostora za zemeljsko oskrbo in temeljnih storitev, povezanih z opravljanjem
storitev zemeljske oskrbe, uporabljajo izključno za pokritje ustreznih
stroškov v celoti ali delno. Kadar je primerno, upravljavec centralizirane
infrastrukture obvesti upravljavca letališča o višini pristojbin,
vključno s podrobnim seznamom storitev.
6.                      
Kadar se odbor uporabnikov letališča ne
strinja s pristojbino, ki jo določi upravljavec letališča ali, kjer
je primerno, upravljavec centralizirane infrastrukture, lahko za odločitev
o višini pristojbine zaprosi neodvisni nadzorni organ zadevne države
članice.
7.                      
Če se za odločitev o višini pristojbine v
skladu z odstavkom (6) tega člena zaprosi neodvisen nadzorni organ,
se uporablja postopek, določen v členu 6 Direktive 2009/12/ES.
Člen 29
Pravno ločevanje
1.                      
Na letališčih, katerih letni promet v vsaj
treh predhodnih letih ni bil manjši od 2 milijonov potnikov ali 50 000 ton
tovora, upravljavec letališča ali centralizirane infrastrukture, ki
opravlja storitve zemeljske oskrbe za tretje osebe, določi ločen
pravni subjekt za opravljanje takšnih dejavnosti zemeljske oskrbe.
Ta subjekt je v smislu pravne oblike,
organizacije in postopka odločanja neodvisen od vseh subjektov, povezanih
z upravljanjem letališke infrastrukture, kadar zemeljske oskrbe za tretje osebe
opravlja upravljavec letališča storitve, in od vseh subjektov, povezanih s
centralizirano infrastrukturo, kadar storitve zemeljske oskrbe za tretje osebe
opravlja upravljavec centralizirane infrastrukture.
2.                      
Na letališčih, katerih letni promet v vsaj
treh predhodnih letih ni bil manjši od 2 milijonov potnikov ali 50 000 ton
tovora, osebe, odgovorne za upravljanje letališke infrastrukture ali
centralizirane infrastrukture, ne smejo neposredno ali posredno sodelovati v
strukturah podjetja neodvisnega subjekta, ki opravlja storitve zemeljske
oskrbe.
3.                      
Pravni subjekt, ki opravlja storitve zemeljske
oskrbe na podlagi odstavka (1), ne sme prejeti nikakršnega navzkrižnega
subvencioniranja iz aeronavtičnih dejavnosti, povezanih z upravljanjem
letališke infrastrukture, kadar storitve zemeljske oskrbe opravlja upravljavec
letališča, ali iz aeronavtičnih dejavnosti, povezanih z upravljanjem
centralizirane infrastrukture, kadar storitve zemeljske oskrbe opravlja
upravljavec centralizirane infrastrukture, kar bi navedenemu subjektu
omogočilo, da zniža cene, ki jih zaračunava tretjim osebam za svoje
storitve zemeljske oskrbe.
4.                      
Za namen tega člena „aeronavtične
dejavnosti“ upravljavca letališča pomenijo vse dejavnosti, ki jih
upravljavec letališča izvaja na svojem letališču in ki se nanašajo na
opravljanje storitev ali infrastrukturo za uporabnike letališča, izvajalce
storitev zemeljske oskrbe v njihovi dejavnosti zračnega prometa ali
potnike, ki uporabljajo letališče, kot so zaračunavanje letaliških
pristojbin, dodelitev infrastrukture in instalacij in ukrepi v zvezi z
varnostjo in varovanjem na letališču. Dejavnosti, ki ne sodijo med
aeronavtične dejavnosti, vključujejo nepremičninske dejavnosti
ali vse druge dejavnosti, ki ne sodijo v sektor zračnega prometa.
5.                      
Pred iztekom vsakega finančnega leta neodvisni
revizor preveri stanje in javno objavi, da do takšnega navzkrižnega
subvencioniranja ni prišlo. Kadar pravni subjekt, ki opravlja storitve
zemeljske oskrbe, prejme navzkrižno subvencioniranje iz dejavnosti, ki ne
sodijo med aeronavtične dejavnosti, upravljavec letališke infrastrukture
ali upravljavec centralizirane infrastrukture dokaže, da je to skladno z
odstavkom (3).
Poglavje VI — Usklajevanje dejavnosti in
kakovost
Člen 30
Vloga upravljavca letališča pri usklajevanju storitev zemeljske oskrbe
1.                      
Upravljavec letališča mora biti odgovoren za
ustrezno usklajevanje dejavnosti zemeljske oskrbe na letališču.
Upravljavec letališča kot koordinator na letališču predvsem zagotovi,
da se dejavnosti izvajalcev storitev zemeljske oskrbe in samooskrbovanih
uporabnikov letališča izvajajo v skladu z letališkimi pravili ravnanja, ki
so opredeljena v členu 31. 
2.                      
Na letališčih, katerih letni promet v vsaj
treh predhodnih letih ni bil manjši od 5 milijonov potnikov ali 100 000 ton
tovora, velja naslednje: 
(a)         
dejavnosti izvajalcev storitev zemeljske oskrbe in
samooskrbovanih uporabnikov letališča morajo biti skladne z minimalnimi
standardi kakovosti, kot je določeno v členu 32;
(b)         
upravljavec letališča zagotovi, da se vse
dejavnosti izvajalcev storitev zemeljske oskrbe in samooskrbovanih uporabnikov
letališč usklajujejo s pomočjo letališkega sodelovalnega
odločanja in ustreznega načrta ukrepov ob nepredvidljivih dogodkih. 
3.                      
Določbe iz tega člena ne posegajo v
pravila EU o konkurenci. 
4.                      
Upravljavec letališča organu za oceno
uspešnosti Eurocontrola predloži letno poročilo o uporabi ukrepov iz
odstavka (2). Organ za oceno uspešnosti Komisiji predloži konsolidirano
poročilo.
5.                      
Upravljavec letališča poroča nacionalnemu
organu, pristojnemu za izdajo dovoljenj, o vseh težavah z izvajalci storitev
zemeljske oskrbe ali samooskrbovanimi uporabniki letališč na njegovem
letališču. 
Člen 31
Pravila ravnanja
1.                      
Za namene tega člena „pravila ravnanja“
vsebujejo vsa pravila, ki jih opredeli upravljavec letališča, javni organ
ali vsak drug organ, ki nadzoruje letališče, da bi zagotovil ustrezno
delovanje letališča.
2.                      
Pravila ravnanja lahko določi upravljavec
letališča, javni organ ali vsak drug organ, ki nadzoruje letališče. 
3.                      
Pravila ravnanja so skladna z naslednjimi
načeli:
(a)         
Uporabljajo se nediskriminatorno za različne
izvajalce storitev zemeljske oskrbe in uporabnike letališč;
(b)         
so skladna z načrtovanim ciljem;
(c)         
v praksi ne zmanjšujejo dostopa do trga ali pravice
do samooskrbe do ravni, ki je pod ravnjo, določeno s to uredbo.
4.                      
Država članica lahko, če je to primerno,
na predlog upravljavca letališča:
(a)         
izvajalcu storitev zemeljske oskrbe ali
samooskrbovanemu uporabniku letališča prepove opravljanje storitev
zemeljske oskrbe ali samooskrbo, če navedeni izvajalec ali uporabnik ne
izpolnjujeta pravil ravnanja;
(b)         
zahteva, da izvajalci storitev zemeljske oskrbe
pošteno in nediskriminatorno sodelujejo pri izvajanju obveznosti javne službe,
določene v državni zakonodaji ali predpisih, skupaj z obveznostjo
zagotavljanja stalnosti storitev.
Člen 32
Minimalni standardi kakovosti
1.                      
Za namene tega člena „minimalni standardi
kakovosti“ pomenijo zahteve za minimalno raven kakovosti storitev zemeljske
oskrbe.
2.                      
Na letališčih, katerih letni promet v vsaj
treh predhodnih letih ni bil manjši od 5 milijonov potnikov ali 100 000
ton tovora, upravljavec letališča ali, kjer je primerno, javni organ ali
kateri koli drugi organ, ki nadzoruje letališče, določi minimalne
standarde kakovosti za opravljanje storitev zemeljske oskrbe.
3.                      
Izvajalci storitev zemeljske oskrbe in
samooskrbovani uporabniki letališč morajo spoštovati te minimalne
standarde kakovosti. Uporabniki letališč in izvajalci storitev zemeljske
oskrbe minimalne standarde kakovosti spoštujejo tudi v svojih pogodbenih
razmerjih.
4.                      
Minimalni standardi kakovosti zajemajo vsaj
naslednja področja: operativno uspešnost, usposabljanje, informacije in
pomoč za potnike, predvsem kot je navedeno v Uredbi (ES) št. 261/2004
Evropskega parlamenta in Sveta[18] ter Uredbi (ES) št.
1107/2006 Evropskega parlamenta in Sveta[19], letališko
sodelovalno odločanje, varnost, varovanje, ukrepe ob nepredvidljivih
dogodkih in okolje.
5.                      
Minimalni standardi kakovosti morajo biti
pravični, pregledni, nediskriminatorni in ne smejo posegati v veljavno
zakonodajo Unije, vključno z uredbama (ES) št. 261/2004 in (ES)
št. 1107/2006. V zvezi s kakovostjo letaliških dejavnosti morajo biti
dosledni, sorazmerni in primerni. V tem smislu je treba ustrezno upoštevati
kakovost carinskih postopkov, postopkov varovanja letališča in imigracijskih
postopkov.
6.                      
Minimalni standardi kakovosti morajo biti skladni s
specifikacijami, ki jih določi Komisija. Komisija je pooblaščena, da
na sprejme navedene specifikacije podlagi delegiranega akta v skladu s
členom 42.
7.                      
Pred določitvijo teh standardov se upravljavec
letališča posvetuje z odborom uporabnikov letališč in izvajalci
storitev zemeljske oskrbe.
Člen 33
Obveznosti glede poročanja o uspešnosti storitev zemeljske oskrbe
1.                      
Na letališčih, katerih letni promet v vsaj
treh predhodnih letih ni bil manjši od 5 milijonov potnikov ali 100 000
ton tovora, izvajalci storitev zemeljske oskrbe in samooskrbovani uporabniki
letališč Komisiji poročajo o operativni uspešnosti svojih storitev.
2.                      
Komisija je pooblaščena, da na podlagi
delegiranega akta v skladu s členom 42 sprejme podrobne specifikacije
glede vsebine in razširjanja obveznosti poročanja. 
Člen 34
Usposabljanje
1.                      
Izvajalci storitev zemeljske oskrbe in
samooskrbovani uporabniki letališča zagotovijo, da se vsi njihovi
zaposleni, ki so vključeni v opravljanje storitev zemeljske oskrbe,
vključno z vodstvenim osebjem in nadzorniki, redno udeležujejo posebnih in
rednih usposabljanj, da bi lahko opravljali naloge, ki so jim dodeljene.
2.                      
Vsak zaposleni, ki je vključen v opravljanje
storitev zemeljske oskrbe, se udeleži najmanj dvodnevnega usposabljanja, ki se
nanaša na naloge, dodeljene zaposlenemu. Vsak zaposleni se udeleži ustreznega
usposabljanja, kadar začne opravljati novo delo ali kadar mu je bila
dodeljena nova naloga. 
3.                      
Kadar je to ustrezno za dejavnost zadevnih storitev
zemeljske oskrbe, usposabljanje zajema vsaj:
(a)         
varnost, vključno z nadzorom varnosti, varnost
dejavnosti, varnost opreme in obvladovanje groženj varnosti;
(b)         
nevarno blago;
(c)         
varnost območja omejenega gibanja,
vključno z varnostnimi načeli, varnostnimi predpisi, nevarnostmi,
človeškimi dejavniki, znaki in oznakami, izrednimi razmerami,
preprečevanjem poškodb zaradi tujkov, osebno zaščito, skorajšnjimi
nesrečami in nadzorom varnosti na območjih omejenega gibanja; 
(d)         
usposabljanje voznikov na območjih omejenega
gibanja, vključno s splošnimi dolžnostmi in postopki (postopki v primeru
zmanjšane vidljivosti), opremo vozil, pravili letališč in načrtom
voznih in manevrskih območij;
(e)         
delovanje in upravljanje podporne opreme na tleh
(GSE), vključno z njenim vzdrževanjem in izvajanjem;
(f)           
nadzor natovarjanja, vključno s splošnim
znanjem o teži in ravnovesju in njunem zaznavanju, omejitve strukturne
obremenitve zrakoplova, zabojnike, natovarjanje razsutega tovora v
skladišča, seznam tovora, preglednice/diagrame ravnovesij, poročilo z
navodili o natovarjanju, sporočila o natovarjanju in nadzor obremenitve z
nevarnim blagom;
(g)         
funkcionalno usposabljanje za oskrbo potnikov,
vključno z usposabljanjem o vkrcavanju potnikov in informacijami in
pomočjo potnikom v skladu z uredbama (ES) št. 261/2004 in (ES)
št. 1107/2006;
(h)         
funkcionalno usposabljanje za sprejem in odpremo
prtljage;
(i)           
usposabljanje za oskrbo na zrakoplovu in
natovarjanje;
(j)           
gibanje zrakoplova na tleh, vključno z
dejavnostmi gibanja zrakoplova na tleh, delovanjem opreme, postopki za
priključitev opreme na zrakoplov in njeno izključitev, ročnimi
signali za gibanje zrakoplova na tleh, razporejanjem zrakoplovov in
pomočjo pri gibanju zrakoplova na tleh;
(k)         
sprejem in odpremo tovora in pošte, vključno z
veljavnimi prepovedmi in omejitvami v trgovini z blagom;
(l)           
usposabljanje za usklajevanje časa
obračanja zrakoplovov;
(m)       
okolje, vključno z nadzorom izlitij, ravnanjem
z izpusti in odstranjevanjem odpadkov;
(n)         
ukrepe v izrednih razmerah in upravljanje v
nepredvidljivih razmerah;
(o)         
sisteme poročanja;
(p)         
zunanje izvajanje nadzora kakovosti. 
4.                      
Vsak izvajalec storitev zemeljske oskrbe in
samooskrbovani uporabnik letališča vsako leto upravljavcu letališča
poroča o upoštevanju svojih obveznosti glede usposabljanja. 
Člen 35
Sklepanje pogodb s podizvajalci
1.                      
Izvajalci storitev zemeljske oskrbe lahko sklepajo
pogodbe s podizvajalci brez poseganja v odstavke (2), (3) in (4).
2.                      
Samooskrbovani uporabniki letališč lahko
sklenejo pogodbe s podizvajalci za storitve zemeljske oskrbe samo takrat, kadar
storitev samooskrbe zaradi višje sile začasno ne morejo opravljati.
3.                      
Podizvajalci ne smejo posredovati storitev
zemeljske oskrbe v delo drugim podizvajalcem.
4.                      
Izvajalec storitev zemeljske oskrbe iz člena
11(1) ne sme sklepati pogodb s podizvajalci, razen če zaradi višje sile
teh storitev začasno ne more opravljati.
5.                      
Vsak izvajalec storitev zemeljske oskrbe in
samooskrbovani uporabnik letališča, ki posreduje delo enemu ali več
podizvajalcem, zagotovi, da podizvajalci upoštevajo obveznosti, ki na podlagi
te uredbe veljajo za izvajalce storitev zemeljske oskrbe. 
6.                      
Vsak izvajalec storitev zemeljske oskrbe in
samooskrbovani uporabnik letališča, ki posreduje delo enemu ali več
podizvajalcem, sporoči upravljavcu letališča ime in dejavnosti
zadevnih podizvajalcev. 
7.                      
Kadar izvajalec storitev zemeljske oskrbe zaprosi
za dovoljenje za opravljanje teh storitev na podlagi postopka izbire iz
člena 7, pri tem navede število, dejavnosti in imena podizvajalcev, s
katerimi namerava sodelovati.
Poglavje VII — Mednarodni odnosi
Člen 36
Odnosi s tretjimi državami
1.                      
Komisija se lahko brez poseganja v mednarodne
obveznosti Unije v skladu s postopkom pregleda iz člena 43(3) odloči,
da država članica ali države članice sprejmejo ukrepe, vključno
s popolnim ali delnim odvzemom pravice do dostopa do trga storitev zemeljske
oskrbe na svojem ozemlju v zvezi z izvajalci storitev zemeljske oskrbe ali
samooskrbovanimi uporabniki letališč iz tretje države, da bi odpravile
diskriminatorno vedenje zadevne tretje države, kadar koli se zdi, da tretja
država v zvezi z dostopom do trga storitev zemeljske oskrbe ali samooskrbe:
(a)         
izvajalcem storitev zemeljske oskrbe in
samooskrbovanim uporabnikom letališč iz države članice ne zagotovi
pravne in dejanske obravnave, ki bi bila primerljiva z obravnavo, ki jo države
članice zagotavljajo izvajalcem storitev zemeljske oskrbe in
samooskrbovanim uporabnikom letališč iz te tretje države na njihovih
letališčih, ali 
(b)         
izvajalcem storitev zemeljske oskrbe in
samooskrbovanim uporabnikom letališč iz države članice zagotovi
pravno in dejansko obravnavno, ki je manj ugodna od obravnave, ki jo
omogoča svojim izvajalcem storitev zemeljske oskrbe in samooskrbovanim
uporabnikom letališč, ali 
(c)         
izvajalcem storitev zemeljske oskrbe in
samooskrbovanim uporabnikom letališč iz tretje države zagotovi ugodnejšo
obravnavo kakor izvajalcem storitev zemeljske oskrbe in samooskrbovanim
uporabnikom letališč iz države članice.
2.                      
Izvajalec storitev zemeljske oskrbe in
samooskrbovani uporabnik letališča iz tretje države sta pravna ali
fizična oseba v skladu z zakonodajo navedene tretje države in imata svoj
registrirani sedež, centralno upravo ali glavno poslovno enoto na ozemlju
navedene tretje države. 
3.                      
Unija oziroma države članice zagotovijo, da v
zvezi pravicami za dostop do trga v tretjih državah med uporabniki
letališč iz Unije, ki opravljajo storitve zemeljske oskrbe za tretje
osebe, ter drugimi izvajalci storitev zemeljske oskrbe iz Unije ne bo nikakršne
diskriminacije.
Poglavje VIII — Obveznosti poročanja
in spremljanja
Člen 37
Obveznosti poročanja za države članice
1.                      
Države članice pred 1. julijem vsako leto
Komisiji predložijo seznam letališč, na katerih velja vsaj ena omejitev
glede dostopa do trga storitev zemeljske oskrbe iz člena 6(2) ali
člena 14. 
2.                      
Države članice pred 1. julijem vsako leto
Komisiji predložijo seznam izvajalcev storitev zemeljske oskrbe in
samooskrbovanih uporabnikov letališč, ki jim država članica izda
dovoljenje v skladu s poglavjem IV o postopkih za izdajo dovoljenj. 
Člen 38
Objava seznama letališč 
Komisija do konca vsakega leta v Uradnem listu
Evropske unije objavi naslednje informacije:
(a)                   
seznam letališč Unije, katerih letni promet v
vsaj treh predhodnih letih ni bil manjši od 5 milijonov potnikov ali
100,000 ton tovora;
(b)                   
seznam letališč Unije, katerih letni promet v
vsaj treh predhodnih letih ni bil manjši od 2 milijonov potnikov ali
50 000 ton tovora;
(c)                   
seznam letališč Unije, odprtih za komercialni
promet;
(d)                   
seznam letališč, za katera veljajo omejitve v
skladu s členom 6(2) ali 14; 
(e)                   
seznam izvajalcev storitev zemeljske oskrbe in
samooskrbovanih uporabnikov letališč, ki so prejeli dovoljenje v skladu s
poglavjem IV o postopkih za izdajo dovoljenj.
Člen 39
Ocenjevalno in informativno poročilo 
1.                      
Komisija najpozneje 5 let po datumu
začetka veljavnosti te uredbe Evropskemu parlamentu in Svetu predloži
poročilo o izvajanju te uredbe. Poročilo zlasti oceni kateri koli
znaten učinek na kakovost storitev zemeljske oskrbe, pogojev za zaposlitev
in pogojev za delo. Poročilo zlasti vključuje naslednje kazalnike in
merila za vzorec letališč: 
(a)                   
povprečno število izvajalcev storitev
zemeljske oskrbe na letališčih Unije za 11 vrst storitev;
(b)                   
število samooskrbovanih uporabnikov letališč
na vsakem letališču Unije za 11 vrst storitev;
(c)                   
število letališč, na katerih je število
izvajalcev storitev zemeljske oskrbe omejeno, ter vrednost omejitev;
(d)                   
število podjetij, ki so pridobili dovoljenje v
državi članici in delujejo v drugi državi članici;
(e)                   
mnenje zainteresiranih strani o sistemu izdaje
dovoljenj (merilih za izdajo dovoljenj, problemih pri izvajanju, ceni itd.);
(f)                     
število izvajalcev storitev zemeljske oskrbe in
samooskrbovanih uporabnikov letališč, ki delujejo v Uniji (skupaj);
(g)                   
cena in sistem upravljanja za centralizirano
infrastrukturo na vsakem letališču;
(h)                   
tržni delež upravljavca letališča v sektorju
storitev zemeljske oskrbe na vsakem letališču za 11 vrst storitev;
(i)                     
tržni delež uporabnikov letališč, ki
opravljajo storitve oskrbe za tretje osebe na vsakem letališču za vse
vrste storitev;
(j)                     
nesreče v zvezi z varnostjo, ki
vključujejo storitve zemeljske oskrbe;
(k)                   
mnenje zainteresiranih strani glede kakovosti
storitev zemeljske oskrbe na letališčih v smislu usposobljenosti osebja,
okolja, varnosti in usklajevanja dejavnosti (letališko sodelovalno
odločanje, ukrepi ob nepredvidljivih dogodkih, usposabljanje v okviru
letališča, sklepanje pogodb s podizvajalci);
(l)                     
minimalni standardi kakovosti za podjetja, ki
opravljajo storitve zemeljske oskrbe;
(m)                 
značilnosti usposabljanja;
(n)                   
prerazporeditev osebja in njegov vpliv na varnost
zaposlenih;
(o)                   
zaposlovanje in delovne razmere v sektorju storitev
zemeljske oskrbe.
2.                      
Komisija in države članice sodelujejo pri
zbiranju informacij za poročilo iz odstavka (1).
3.                      
Na podlagi tega poročila lahko Komisija
odloči, ali je nujen ponoven pregled te uredbe.
Poglavje IX – Socialno varstvo
Člen 40
Socialno varstvo
Brez poseganja v uporabo te uredbe in ob
upoštevanju drugih določb zakonodaje Unije države članice lahko
sprejmejo ukrepe, ki so potrebni za zagotovitev varstva pravic delavcev in
varstva okolja.
Poglavje X — Pritožbe proti odločitvam
ali posameznim ukrepom
Člen 41
Pravica do pritožbe
1.                      
Države članice ali, kjer je ustrezno,
upravljavci letališč zagotovijo vsem osebam s pravno upravičenim
interesom pravico do pritožbe proti odločitvam ali posameznim ukrepom,
sprejetim na podlagi člena 6(2) (storitve zemeljske oskrbe za tretje
osebe), členov 7 do 10 (postopek izbire), člena 13 (otoška
letališča), členov 23 in 24 (odločitve o izdaji dovoljenj),
člena 27 (dostop do centralizirane infrastrukture in instalacij),
člena 28 (pristojbine za centralizirano infrastrukturo in
instalacije), člena 31 (pravila ravnanja) in člena 32
(minimalni standardi kakovosti).
2.                      
Pritožbo mora biti mogoče vložiti na
nacionalno sodišče ali pri drugem javnem organu, ki ni upravljavec
letališča, in ki je, kadar je to ustrezno, neodvisen od javnega organa, ki
nadzoruje upravljavca letališča. Kadar je to določeno v uredbi, se
pritožba vloži pri neodvisnem nadzornem organu.
Poglavje XI – Določbe o izvedbenih in
prenesenih pooblastilih
Člen 42
Izvajanje pooblastila
1.                      
Pooblastilo za sprejemanje delegiranih aktov se
prenese na Komisijo pod pogoji, določenimi v tem členu. 
2.                      
Pooblastilo iz členov 22, 32 in 33 se
podeli za nedoločen čas od začetka veljavnosti te uredbe.
3.                      
Evropski parlament ali Svet lahko kadar koli
prekliče pooblastilo iz členov 22, 32 in 33. S sklepom o
preklicu pooblastila pooblastilo iz navedenega sklepa preneha. Preklic
začne veljati dan po objavi sklepa v Uradnem listu Evropske unije
ali na poznejši datum, ki je v njem naveden. Ne vpliva na veljavnost že
veljavnih delegiranih aktov. 
4.                      
Ko Komisija sprejme delegirani akt, o tem
istočasno uradno obvesti Evropski parlament in Svet. 
5.                      
Delegirani akt, sprejet na podlagi
členov 22, 32 in 33, začne veljati le, če mu Evropski parlament ali Svet v dveh mesecih od uradnega
obvestila, ki sta ga prejela v zvezi s tem aktom, ne nasprotujeta ali če
sta pred iztekom tega roka oba obvestila Komisijo, da mu ne bosta nasprotovala.
Na pobudo Evropskega parlamenta ali Sveta se to obdobje podaljša za dva
meseca."
Člen 43
Postopek odbora
1.                      
Komisiji pomaga odbor v smislu Uredbe (EU)
št. 182/2011.
2.                      
Pri sklicevanju na ta odstavek se uporablja
člen 4 Uredbe (EU) št. 182/2011. Kadar je treba mnenje
odbora pridobiti s pisnim postopkom, se pisni postopek zaključi brez
izida, če v roku za predložitev mnenja tako odloči predsednik odbora
ali če to zahteva navadna večina članov odbora.
3.                      
Pri sklicevanju na ta odstavek se uporablja
člen 5 Uredbe (EU) št. 182/2011. Kadar je treba mnenje
odbora pridobiti s pisnim postopkom, se pisni postopek zaključi brez
izida, če v roku za predložitev mnenja tako odloči predsednik odbora
ali če to zahteva navadna večina članov odbora.
Poglavje XII – Končne določbe
Člen 44
Razveljavitev 
Direktiva 96/67/ES preneha veljati z datumom,
ko se začne uporabljati ta uredba.
Sklicevanja na razveljavljeno direktivo se
razumejo kot sklicevanja na to uredbo.
Člen 45
Prehodne določbe
1.                      
Izvajalci, izbrani v skladu s členom 11
Direktive 96/67/ES pred datumom začetka uporabe te uredbe, ostanejo
pooblaščeni pod pogoji, določenimi v Direktivi 96/67/ES, dokler
ne poteče prvotno načrtovano obdobje, za katerega so bili izbrani.
2.                      
Na letališčih, na katerih sta bila v skladu s
členom 6 (2) Direktive 96/67/ES izbrana samo dva izvajalca za vrsto
storitev in na katerih je treba v skladu s členom 6 (2) te uredbe izbrati
najmanj tri izvajalce, se v skladu s členi od 7 do 13 te uredbe
izvede postopek izbire izvajalcev tako, da je izbran tretji izvajalec in lahko
začne delovati najkasneje eno leto po datumu začetka uporabe te
uredbe.
3.                      
Dovoljenja, izdana v skladu s členom 14
Direktive 96/67/ES, veljajo do njihovega poteka in ne dlje kot dve leti od
datuma začetka uporabe te uredbe.
4.                      
V primeru, da se podjetju izda dovoljenje v skladu
s to uredbo, podjetje v dveh mesecih zaprosi za razveljavitev vseh dovoljenj,
izdanih v skladu s členom 14 Direktive 96/67/ES. Toda če dovoljenje,
izdano v skladu s členom 14 Direktive 96/67/ES poteče v
dveh mesecih po izdaji novega dovoljenja v skladu s to uredbo, podjetje ni
zavezano zaprositi za razveljavitev.
5.                      
Člen 26 te uredbe ne velja za dovoljenja,
izdana v skladu s členom 14 Direktive 96/67/ES.
Člen 46
Začetek veljavnosti in uporaba
Ta uredba začne veljati na dvajseti dan
po objavi v Uradnem listu Evropske unije. 
Ta uredba velja za XX.XX.20XX [18 mesecev od
datuma sprejetja]. 
Ta uredba je v celoti zavezujoča
in se neposredno uporablja v vseh državah članicah.
V Bruslju,
Za Evropski parlament                                  Za
Svet
predsednik                                                     predsednik
PRILOGA 
SEZNAM
VRST STORITEV ZEMELJSKE OSKRBE
1.                      
Upravljanje in nadzor na letališču zajemata
naslednje podvrste:
1.1.                
zastopanje pri lokalnih organih ali drugih
subjektih in povezovanje z njimi, vodenje izdatkov uporabnika letališč in
zagotovitev poslovnih prostorov za njegove predstavnike;
1.2.                
nadzor natovarjanja, pošiljanje sporočil in
telekomunikacije;
1.3.                
ravnanje z nakladalnimi enotami ter hramba, odprema
in upravljanje nakladalnih enot;
1.4.                
vse druge storitve nadzora pred letom, med njim in
po njem ter vse druge administrativne storitve, ki jih zahteva uporabnik
letališča.
2.                      
Oskrba potnikov zajema vse vrste informacij in
celotno skrb za potnike – vključno s tistimi, ki so
določene v okviru zadevne zakonodaje EU o pravicah potnikov – ob
prihodu, odhodu, med transferjem ali tranzitom, skupaj s pregledom letalskih
vozovnic in potovalnih dokumentov, oddajo prtljage in prenosom prtljage do
prostora za razvrščanje prtljage.
3.                      
Odprema prtljage zajema ravnanje s prtljago v
prostoru za razvrščanje, razvrščanje prtljage, pripravljanje prtljage
za odhod, natovarjanje in raztovarjanje vozil ali naprav, s katerimi se
prtljaga prevaža ali prenaša od zrakoplova do prostora za razvrščanje in
obratno, kakor tudi prevoz prtljage iz prostora za razvrščanje do
prostorov za prevzem prtljage.
4.                      
Odprema tovora in pošte zajema naslednje podvrste:
4.1.                
za tovor: fizično ravnanje s tovorom pri
izvozu, prenosu in uvozu, obdelava ustreznih dokumentov, carinski postopki in
izvajanje vseh potrebnih varovalnih ukrepov, ki so dogovorjeni med
pogodbenicami ali pa jih zahtevajo okoliščine;
4.2.                
za pošto: fizično ravnanje z vhodno in izhodno
pošto, obdelava ustreznih dokumentov in izvajanje vseh potrebnih varovalnih
ukrepov, ki so dogovorjeni med pogodbenicami ali pa jih zahtevajo
okoliščine.
5.                      
Oskrba na ploščadi zajema naslednje podvrste:
5.1.                
razporeditev zrakoplova na letališču ob
prihodu in odhodu;
5.2.                
pomoč pri parkiranju zrakoplova in zagotovitev
ustreznih naprav;
5.3.                
komunikacijo med zrakoplovom in izvajalcem
storitev, ki je odgovoren za oskrbo na ploščadi;
5.4.                
natovarjanje in raztovarjanje zrakoplova, skupaj z
zagotavljanjem in upravljanjem zahtevanih sredstev, kakor tudi prevoz posadke
in potnikov med zrakoplovom in terminalom ter prevoz prtljage med zrakoplovom
in terminalom;
5.5.                
zagotavljanje in upravljanje ustreznih enot pri
zagonu pogonskih naprav;
5.6.                
premikanje zrakoplova ob odhodu in prihodu,
zagotavljanje in uporaba ustreznih naprav;
5.7.                
prevoz, natovarjanje in raztovarjanje hrane in
pijače na zrakoplov in z njega.
6.                      
Storitve oskrbe na zrakoplovu zajemajo naslednje
podvrste:
6.1.                
zunanje in notranje čiščenje zrakoplova,
oskrba sanitarij in oskrba z vodo;
6.2.                
hlajenje in ogrevanje potniške kabine,
odstranjevanje snega in ledu z zrakoplova, razledenitev zrakoplova;
6.3.                
opremljanje potniške kabine z ustrezno opremo za
kabino, hramba te opreme.
7.                      
Oskrba z gorivom in oljem zajema naslednje
podvrste:
7.1.                
priprava in izvedba polnjenja in praznjenja
rezervoarja z gorivom, skupaj s hrambo goriva, tudi v bližini letališča,
ter kontrolo kakovosti in količin dobavljenega goriva;
7.2.                
dolivanje olja in drugih tekočin.
8.                      
Vzdrževanje zrakoplova zajema naslednje podvrste:
8.1.                
redno vzdrževanje pred letom;
8.2.                
posebne dejavnosti, ki jih zahteva uporabnik
letališča;
8.3.                
zagotavljanje in razdelitev rezervnih delov in
ustrezne opreme;
8.4.                
zahteva za ustrezni parkirni prostor in/ali prostor
v hangarju ali njuna rezervacija.
9.                      
Letalske operacije in storitve za posadko zajemajo
naslednje podvrste:
9.1.                
priprava leta na odhodnem letališču ali kje
drugje;
9.2.                
pomoč med letom, skupaj s preusmeritvijo
zrakoplova med letom, če je potrebno;
9.3.                
dejavnosti po končanem letu;
9.4.                
storitve za posadko.
10.                  
Prevoz na zemlji zajema naslednje podvrste:
10.1.            
organizacijo in izvajanje prevoza posadke,
potnikov, prtljage, tovora in pošte med različnimi terminali istega
letališča, ne pa tudi prevoza med zrakoplovom in katerim drugim mestom na
območju istega letališča;
10.2.            
vsak posebni prevoz, ki ga zahteva uporabnik.
11.                  
Storitve oskrbe potnikov s hrano in pijačo
zajemajo naslednje podvrste:
11.1.            
povezovanje z dobavitelji in upravljanje;
11.2.            
skladiščenje hrane in pijače ter opreme,
potrebne za njihovo pripravo;
11.3.            
čiščenje te opreme;
11.4.            
pripravo in dostavo opreme, kakor tudi hrane in
pijače.
[1]               Ocena IAHA (neodvisna združenja izvajalcev storitev) za
njihove člane. Ker niso vsi izvajalci storitev zemeljske oskrbe tudi
člani združenja IAHA, bi lahko v tem sektorju bilo zaposlenih več kot
110 000 ljudi.
[2]               Posvetovanja z zainteresiranimi stranmi in letna
poročila Observatorija letalskega trga, ki so na voljo na spletni strani.
[3]               COM(2010) 623.
[4]               COM(2006) 821 konč.
[5]               Izjava z dne 7. aprila 2011, ki so jo sprejeli
trgovinska združenja EU, ki predstavljajo letališča (ACI-Europe),
neodvisni izvajalci storitev (IAHA) in sindikati (Evropska federacija delavcev
v prometu ETF). Na voljo na spletni strani:
https://www.itfglobal.org/files/seealsodocs/28646/Statement%20GH%20ACI%20IAHA%20ETF%20070411.pdf.
[6]               Resolucija Evropskega parlamenta z dne
11. oktobra 2007 o zmogljivosti letališč in zemeljski oskrbi:
učinkovitejši politiki naproti. (2007/2092(INI)) na voljo na spletni
strani: http://www.europarl.europa.eu/sides/getDoc.do?type=TA&language=EN&reference=P6-TA-2007-0433
[7]               „Študija vpliva Direktive 96/67/ES o storitvah zemeljske
oskrbe 1996–2007“, Airport Research Center, februar 2009. Na voljo na: http://ec.europa.eu/transport/air/studies/doc/airports/2009_02_ground_handling.pdf.
[8]               „Možna sprememba Direktive 96/67/ES o dostopu do trga
storitev zemeljske oskrbe na letališčih Skupnosti“, Steer Davies Gleave,
junij 2010. Na voljo na spletni strani:
http://ec.europa.eu/transport/air/studies/airports_en.htm.
[9]               Odbor uporabnikov letališča je odpor predstavnikov
uporabnikov letališča (tj. letalskih družb) na vsakem letališču.
[10]             Centralizirane infrastrukture so infrastrukture, „ki se
uporabljajo za izvajanje storitev zemeljske oskrbe, katerih kompleksnost,
stroški ali vpliv na okolje ne dopuščajo deljenja ali podvajanja
sistemov“. 
[11]             Zadeva C-460/02, Komisija proti Italiji, sodba z dne
9. decembra 2004. Zadeva C-386/03, Komisija proti Nemčiji,
14. julij 2005. 
[12]             UL C, , str. .
[13]             UL C, , str. .
[14]             UL L 272, 25.10.1996, str. 36.
[15]             COM(2011) 144 konč. 
[16]             UL L 55, 28.02.2011, str. 13.
[17]             Direktiva Sveta 2001/23/ES z dne 12. marca 2001o
približevanju zakonodaje držav članic v zvezi z ohranjanjem pravic
delavcev v primeru prenosa podjetij, obratov ali delov podjetij ali obratov, UL
L 82, 22.3.2001, str. 16.
[18]             UL L 46, 17.02.2004, str. 1.
[19]             UL L 204, 26.07.2006, str. 1.